title: Linda Finnie

text: Finnie on esiintynyt muun muassa Englannin kansallisoopperassa, Covent Gardenissa, Frankfurtin oopperassa ja Beirutin oopperassa. Orkestereja, joiden kanssa hän on laulanut, ovat olleet muiden muassa Münchenin sinfoniaorkesteri, Strasbourgin filharmonikot, Japanin filharmonikot ja Pietarin filharmonikot. Kapellimestareita, joiden kanssa hän on tehnyt yhteistyötä, ovat olleet muiden muassa Claudio Abbado, Lorin Maazel, André Previn, Daniel Barenboim ja Mariss Jansons. Kansainvälisillä konserttikiertueillaan hän on esiintynyt eri puolilla maailmaa - Australiassa, Yhdysvalloissa, Kaukoidässä ja Euroopassa.


title: Linda Finnie

text: Finnie on osallistunut lukuisiin levytyksiin, joista suurin osa on tehty Chandos-levymerkille.


title: Liniers (1946)

text: Liniers (runkonumero D51) oli Espanjan laivaston vuonna 1946 vesillelaskettu Liniers-luokan hävittäjä.


title: Liniers (1946)

text: Alus tilattiin Bazánilta Cartagenasta. Alus laskettiin vesille 1. toukokuuta 1946 ja otettiin palvelukseen 27. tammikuuta 1951.


title: Liniers (1946)

text: Alus poistettiin palveluksesta 1982.


title: Sarah Beth Briggs

text: Sarah Beth Briggs (s. 2. kesäkuuta 1972 Newcastle upon Tyne) on brittiläinen pianisti.


title: Sarah Beth Briggs

text: Briggs pääsi finalistiksi BBC:n nuorten muusikoiden kilpailussa 11-vuotiaana (1984) ja oli saman ikäisenä yksi nuorimmista Dame Myra Hess -palkinnon saajista. Hän myös voitti kansainvälisen Mozart-kilpailun Salzburgissa 15-vuotiaana. Hän opiskeli Newcastlessa, Yorkissa ja Birminghamissa Denis Matthewsin johdolla. Sveitsissä häntä opetti eräs Claudio Arraun tunnetuimmista oppilaista, Edith Fischer, ja Hindemith-järjestön kamarimusiikkistipendillä hän pääsi myös saamaan opetusta Bruno Giurannalta.


title: Sarah Beth Briggs

text: Briggs on esiintynyt ja pitänyt mestarikursseja Atlantin valtameren molemmilla puolilla. Hän on tehnyt yhteistyötä sellaisten orkestereiden kuin Englannin kamariorkesterin, Royal Philharmonic Orchestran ja Wienin kamariorkesterin kanssa. Hän oli yksi Trio Melzin perustajajäsenistä vuosina 2000–16. Hän on johtanut myös muita kamarikokoonpanoja ja opettanut Yorkin yliopistossa. Briggs on levyttänyt Béla Bartókin, Ludwig van Beethovenin, Johannes Brahmsin, Benjamin Brittenin, Frédéric Chopinin, Claude Debussyn, Joseph Haydnin, Wolfgang Amadeus Mozartin, Franz Schubertin ja Alan Rawsthornen teoksia.


title: Sarah Beth Briggs

text: Ensimmäisen konserttolevytyksensä Briggs julkaisi toukokuussa 2016. Levylle sisältyivät Hans Gálin ja Mozartin konsertot.


title: Álava (1947)

text: Álava (runkonumero D52) oli Espanjan laivaston vuonna 1947 vesillelaskettu Liniers-luokan hävittäjä.


title: Álava (1947)

text: Alus tilattiin Bazánilta Cartagenasta. Alus laskettiin vesille 19. kesäkuuta 1947 ja otettiin palvelukseen 11. joulukuuta 1951.


title: Álava (1947)

text: Alus poistettiin palveluksesta 1978.


title: Luan Qerimi

text: Luan Qerimi (15. lokakuuta 1929 Lushnjë – 2. joulukuuta 2018) oli albanialainen näyttelijä. Hänet tunnetaan työstään teatterin parissa; hän on esiintynyt niin William Shakespearen ja Bertold Brechtin kuin albanialaisten näytelmäkirjailijoiden, kuten Kolë Jakovan ja Ekrem Kryeziun teoksissa. Hän on myös esiintynyt elokuvissa ja tehnyt yhteistyötä muiden muassa ohjaaja Dhimitër Anagnostin kanssa. Vuonna 1989 Albanian hallitus nimesi Qerimin Ansioituneeksi taiteilijaksi.


title: Violeta Manushi

text: Violeta Manushi (6. maaliskuuta 1926 Voskopojë – 26. heinäkuuta 2007 Tirana) oli albanialainen näyttelijä. Hänet nimitettiin Albanian kansantaiteilijaksi. Hän esiintyi lukuisissa elokuvissa 1950-luvulta 2000-luvulle saakka; viimeinen elokuvista, joissa hän esiintyi, julkaistiin vasta hänen kuolemansa jälkeen. Hän toimi myös teatteriesiintyjänä.


title: Rajmonda Bulku

text: Rajmonda Bulku (s. 16. elokuuta 1958 Tirana) on albanialainen näyttelijä ja poliitikko. Ensimmäisen roolinsa hän näytteli elokuvassa "Nusja dhe shtetërrethimi", mutta vasta toinen elokuva, "Zonja nga qyteti", toi hänelle kansallista suosiota. 1990-luvulla hän aktivoitui politiikan puolella. Hän on istunut Albanian parlamentissa demokraattisen puolueen edustajana.


title: Oquendo (D41)

text: Oquendo (runkonumero D41) oli Espanjan laivaston vuonna 1953 vesillelaskettu Oquendo-luokan hävittäjä.


title: Oquendo (D41)

text: Alus tilattiin Bazánilta Ferrolista. Alus otettiin palvelukseen 1963.


title: Oquendo (D41)

text: Alus liitettiin palvelukseenotettaessa Lepanto-luokan aluksista muodostettuun 21. saattajalaivueeseen Cartagenaan. Syyskuussa 1964 alus osallistui Cantábriossa pidettyihin harjoituksiin.


title: Oquendo (D41)

text: Alus poistettiin palveluksesta 1978.


title: Roger de Lauria (D42)

text: Roger de Lauria (runkonumero D42) oli Espanjan laivaston vuonna 1967 vesillelaskettu Oquendo-luokan hävittäjä.


title: Roger de Lauria (D42)

text: Alus tilattiin Bazánilta Ferrolista. Alus laskettiin vesille 29. elokuuta 1967 ja otettiin palvelukseen 1969.


title: Roger de Lauria (D42)

text: Alus poistettiin palveluksesta 1982.


title: Pirkko Lindström

text: Pirkko Lindström (s. 1963 Jämsä) on Juupajoen kunnanjohtaja. Koulutukseltaan hän on hallintotieteiden maisteri.


title: Pirkko Lindström

text:
Lindström toimi Kuoreveden kunnansihteerinä vuosina 1997–2000
ja Jämsän kaupungin hallintojohtajana vuosina 2001–2012.


title: Pirkko Lindström

text: Vuonna 2012 Juupajoen kunnanjohtajan virkaa haki 14 henkilöä. Kunnanvaltuusto valitsi Lindströmin kunnanjohtajaksi yksimielisesti kesäkuussa, virassaan Lindström aloitti syyskuussa.


title: Pirkko Lindström

text: Toukokuussa 2018 Lindström valittiin Oriveden elinvoimajohtajaksi, joka johtaa uutta elinvoimapalvelujen tulosyksikköä. Yksikössä annetaan muun muassa asumiseen, maankäyttöön, elinkeinoihin, työllisyyspalveluihin ja joukkoliikenteeseen liittyviä asiantuntijapalveluja.


title: Pirkko Lindström

text:
Lindström on Tampereen kesäyliopiston hallituksen jäsen.
Keväällä 2017 Lindström valittiin maaseudun kehittämisyhdistys Poko ry:n hallituksen puheenjohtajaksi.


title: Tunturikulta

text: Tunturikulta on aitoa kultaa, joka on hankittu suoraan Lapin yksityisiltä kullankaivajilta. Kyseessä on keräilytuotteiden ja korujen markkinoinnissa käytetty termi, joka korostaa kullan suomalaista alkuperää. Tunturikulta viittaa Lapin lumoaviin tunturimaisemiin sekä ekologiseen kullankaivuuseen Lapin vuosisataisena elinkeinona. Numismaattisten Tunturikulta-tuotteiden myötä suomalainen, poikkeuksellisen puhdas kulta jää Suomeen, eikä sekoitu maailmalla muuhun kultaan.


Luettelo Espanjan laivaston hävittäjistä listaa Espanjan laivaston hävittäjät luokittain.


title: Katharine Graham

text: Katharine Graham (6. kesäkuuta 1917 – 17. heinäkuuta 2001) oli yhdysvaltalainen kustantaja ja toimitusjohtaja. Hän oli Washington Postin kustantaja vuosina 1969–1979 ja johti lehtiyhtiötä vuosina 1963–1991. Grahamin aikana Washington Post julkaisi merkittäviä tietoja muun muassa Yhdysvallan hallituksen toimista Vietnamin sodan aikaan (ns.Pentagonin paperit) sekä presidentti Richard Nixoniin liittyvästä Watergate-skandaalista. Graham palkkasi vuonna 1964 lehden päätoimittajaksi Ben Bradleen, joka jatkoi päätoimittajana vuoteen 1991 asti.


title: Katharine Graham

text: Grahamin johdolla Washington Post Companysta kasvoi voittoa tuottavaksi yhtiöksi, ja Grahamista tuli ensimmäinen naispuolinen toimitusjohtaja Fortune 500 -listalla.


title: Katharine Graham

text: Vuonna 2017 ilmestynyt elokuva "The Post" kertoo Katherine Grahamin ensimmäisistä vuosista Washington Postin kustantajana. Elokuvan on ohjannut Steven Spielberg. Grahamia esittää Meryl Streep, joka sai roolista 21. Oscar-ehdokkuudensa.


title: Mikko Kamula

text: Mikko Kamula (s. 17. syyskuuta 1982) on Tampereella asuva suomalainen kirjailija. Hän on koulutukseltaan filosofian maisteri, pääaineenaan folkloristiikka.


title: Mikko Kamula

text: Kamula kirjoittaa kuusiosaista Metsän kansa -romaanisarjaa, joka on tyylilajiltaan sekoitus historiallista proosaa ja fantasiakirjallisuutta. Hän ammentaa tarinoidensa aiheita suomalaisesta kansanperinteestä ja mytologiasta, joihin Kamula perehtyi yli kymmenen vuoden ajan ennen kirjasarjansa aloittamista. Kamulan esikoisteos "Ikimetsien sydänmailla" oli ehdolla Savonia-kirjallisuuspalkinnon saajaksi vuonna 2017.


title: Torra Lövö

text: Torra Lövö on yksi Espoon kaupungin ulkoilusaarista. Se sijaitsee noin kilometrin Lehtisaarista itään ja noin viisi kilometriä Matinkylän Nuottaniemen venesatamasta kaakkoon. Espoon virallisessa kaupunginosajaossa Torra Lövö kuuluu Matinkylään.


title: Torra Lövö

text: Espoon ja Helsingin merialueiden raja kulkee aivan Torra Lövön itäpuolitse. Helsingin kantakaupunki ja Lauttasaari puolestaan sijaitsevat Torra Lövöstä noin seitsemästä kymmeneen kilometriä koilliseen eli kesäisen auringonnousun suunnassa.


title: Torra Lövö

text: Torra Lövön pinta-ala on noin neljä hehtaaria. Se on suurimmalta osin kalliota ja louhikkorantaa, etenkin länsi- ja eteläosiltaan. Saaren keski- ja pohjoisosan havumetsikköä täplittävät paljaat silokalliot. Saaren etelärannalta avautuu näkymä Suomenlahden ulappaan.


title: Torra Lövö

text: Torra Lövön luoteisrannalla on vaatimaton yhteyslaituri. Saaren pohjoisosassa sijaitseva maja on poliisin yhteiskäytössä.


title: Kletrat

text: Kletrat ("Clethra") on kletrakasvien (Clethraceae) heimoon kuuluva kasvisuku. Sukuun kuuluu 80 lajia.


title: Kletrat

text: Suvun lajeista ainakin valkokletraa ("Clethra alnifolia") käytetään koristekasvina ja siitä on erotettu erilaisia alalajeja ja lajikkeita.


title: Kirjallisuusvuosi 1869

text: Kirjallisuusvuosi 1869 käsittelee vuoden 1869 tärkeitä kirjallisuuden tapahtumia, uutisia ja julkistuksia.


title: Sotuba

text: Sotuba on Nigerjoen koski Bamakon kohdalla Malissa. Sen putouskorkeus on noin kymmenen metriä. Sotuba ja sen alapuolella sijaitseva Kenién koski estävät jokiliikenteen Nigerin ylä- ja keskijuoksun välillä. Geologisesti ne liittyvät joen vasemmalla rannalla kohoaviin Mandinguevuoriin.


title: Sotuba

text: Kosken ylittää vuonna 1960 valmistunut silta. Sen yläpuolella sijaitsevat Damandan ja Aigrettesin padot, jotka ohjaavat vettä Baguinédan keinokastelualueelle johtavaan kanavaan. Rakennelmat valmistuivat vuonna 1929. Keinokastellun alueen laajuus on 3 500 hehtaaria ja se käyttää vuosittain 0,215 kuutiokilometriä vettä.


title: Sotuba

text: Baguinédan kanavaa hyödyntää vuonna 1966 valmistunut Sotuban vesivoimalaitos, jonka kapasiteetti on 5,7 megawattia ja vuosituotanto keskimäärin 32 gigawattituntia. Laitoksen omistaa Malin valtio ja sen toiminnasta vastaa kansallinen sähköyhtiö Énergie du Mali. Voimalalla ei ole patoallasta, ja sen toimintaa vaikeuttaa Nigerjoen vesimäärän vaihtelu eri vuodenaikoina. Vuonna 2018 alkanut Sotuban voimalaitoksen uudistaminen antaa kuusi megawattia lisätehoa ja nostaa vuosituotannon 82,04 gigawattituntiin. Kiinalaisten yhtiöiden suorittaman työn on määrä valmistua vuonna 2020.


title: Sotuba

text: Sotuba on myös yksi Bamakon kaupunginosista.


title: O’Higgins (1816)

text: O’Higgins oli Chilen laivaston vuonna 1818 vallattu fregatti.


title: O’Higgins (1816)

text:
Venäjän keisarikunnan laivasto tilasi 44-tykkisen Spešnyi-luokan fregatin Arkangelin telakalta. Alus laksettiin vesille 3. heinäkuuta 1816 nimellä "Patriki" ().
Alus myytiin 17. elokuuta 1817 Espanjalle, jolle se luovutettiin 1818. Alus liitettiin laivastoon nimellä "Maria Isabel".


title: O’Higgins (1816)

text: Alus suojasi vielä samana vuonna saattueen Peruun päällikkönään Dionisio Capas. Chilen laivaston osasto, jonka päällikkönä oli Manuel Blanco Encalada, valtasi aluksen Talcahuanossa 20. lokakuuta.


title: O’Higgins (1816)

text: Alus liitettiin Chilen laivastoon nimellä "O’Higgins". Alus oli 1820 Thomas Cochranen lippulaivana Chilen laivaston osallistuessa Perun itsenäistymistaisteluun. San Martínin haaksirikkoutuessa heinäkuussa 1821 Chorritosinlahdella Perun rannikolla Cochrane siirsi uudelleen "O’Higginsille". Konseravatiivien tehtyä vallankaappauksen 28. tammikuuta 1823 ja syrjaytettyä O’Higginsin alus nimettiin uudelleen "Maria Isabeliksi". Alus myytiin 1. huhtikuuta 1826 Argentiinalle, joka liitti sen laivastoonsa nimellä "Buenos Aires". Alus huollettiin Valparaisossa. Alus upposi Kap Hornissa.


title: Ruth Westheimer

text: Ruth Westheimer (alun perin Karola Ruth Siegel, s. 4. kesäkuuta 1928) on yhdysvaltalainen, syntyperältään saksanjuutalainen seksuaaliterapeutti, mediapersoonallisuus, näyttelijä, ääninäyttelijä ja kirjailija. Hänen mediauransa alkoi 1980-luvulla radio-ohjelmasta "Sexually Speaking", joka jatkui vuoteen 1990 asti. Hän myös juonsi Lifetimen ja muiden kaapelikanavien ohjelmia vuodesta 1984 vuoteen 1993. Hän on kirjoittanut noin 40 kirjaa seksiin ja seksuaalisuuteen liittyen.


title: Isokinoliini

text: Isokinoliini (CHN) on aromaattinen heterosyklinen yhdiste. Yhdistettä käytetään orgaanisen kemian synteeseissä. Isokinoliini on kinoliinin isomeeri.


title: Isokinoliini

text: Huoneenlämpötilassa isokinoliini on joko värittömiä tai kellertäviä hygroskooppisia kiteitä tai väritöntä tai kellertävää nestettä. Yhdiste liukenee vähäisessä määrin veteen ja hyvin moniin orgaanisiin liuottimiin esimerkiksi etanoliin, asetoniin ja bentseeniin. Isokinoliini on heikko emäs ja sen pK-arvo on 8,6. Yhdiste reagoi monien happojen kanssa muodostaen suoloja. Isokinoliini reagoi niin elektrofiilisella aromaattisella substituutiolla esimerkiksi halogeenien kanssa. Reaktio tapahtuu pääasiassa 5-asemassa olevaan hiileen. Yhdisteen aromaattinen rengas voidaan pelkistää vedyttämällä, jolloin muodostuu tyydyttyneitä johdannaisia.


title: Isokinoliini

text: Isokinoliinia esiintyy kivihiilitervassa, josta sitä eristettiin ensimmäisen kerran vuonna 1885. Kivihiilitervassa sitä on tyypillisesti noin 0,2 % ja voidaan erottaa tislaamalla. Isokinoliinin synteesiin on myös useita vaihtoehtoja ja käytettyjä tapoja ovat muun muassa niin kutsutut Pomeranz–Fritsch-, Pictet–Spengler- tai Bischler–Napieralski-reaktiot, joissa kaikissa lähtöaineena on fenetyyliamiini. Isokinoliinia voidaan valmistaa myös kuumentamalla kanelialdehydin oksiimia.


title: Isokinoliini

text: Isokinoliinia käytetään muiden orgaanisten yhdisteiden valmistamiseen. Siitä valmistetaan muun muassa väriaineita, maatalouskemikaaleja, vulkanoinninkiihdyttimiä ja lääkeaineita kuten pratsikvanteelia.


title: Jakob Öhrman

text: Jakob Öhrman (s. 1982) on suomalainen näyttelijä, teatteriohjaaja ja käsikirjoittaja. Hän työskentelee teatteriryhmä Nya Rampenissa ja on yksi sen perustajajäsenistä.


title: Jakob Öhrman

text: Öhrman valmistui näyttelijäksi Teatterikorkeakoulusta 2007. Hän on työskennellyt eri tehtävissä Nya Rampenissa, Viirus-teatterissa ja Wasa Teaterissa. Öhrman on perehtynyt eritoten William Shakespearen tuotantoon ja yksi hänen keskeisistä töistään, "Worship!" (2012), syväluotaa Shakespearen näytelmiä. Öhrmanin uran johtotähtenä on ollut pyrkimys pois omalta mukavuusalueelta ja uusien näkökulmien etsiminen.


title: Jakob Öhrman

text: Öhrman on näytellyt muutaman sivuroolin kokoillan elokuvissa, kuten "8-pallo" ja "Armi elää!". Peter Greenawayn ohjaamassa kansainvälisessä tuotannossa "Eisenstein in Guanajuato" hän näytteli Eduard Tissen roolin.


title: Jakob Öhrman

text: Öhrman on näytellyt niin ikään erinäisissä televisiotuotannoissa, kuten ruotsalaisen TV4:n rikossarjassa "Rebecka Martinsson", jossa hänellä on Krister Erikssonin osa.


title: Ram Mohan Roy

text: Ram Mohan Roy intialainen uskonnollinen uudistaja ja filosofi. Häntä on monesti kutsuttu modernin Intian isäksi. Hän oli syntyisin brittien hallitsemasta Bengalista. Hän tuomitsi vanhat hindulaiset perinteet, jota hän piti taikauskona ja kannatti monoteistista hindulaisuutta. Hän kritisoi kastijärjestelmää ja leskenpolttoa julkaisemassaan lehdessä. Hänen kirjoitustensa vuoksi britit kielsivät leskenpolttoperinteen Intiassa vuonna 1829.


title: Julie McCullough

text: Julie Michelle McCullough (s. 30. tammikuuta 1965, Honolulu, Hawaii) on yhdysvaltalainen malli, näyttelijä ja stand up -komikko. McCullough oli Playboyn ""Playmate of the Month"" helmikuussa 1986. Hän esitti Julie Costelloa televisiosarjassa "Growing Pains" vuosina 1989–1990.


title: Julie McCullough

text: Irlantilaisia sukujuuria omaava McCullough syntyi Honolulussa, Hawailla vuonna 1965. Hänet nimettiin 1950-luvulla syntyneen "Oh Julie" laulun mukaan. Hänellä on isoveli nimeltä Joey. McCulloughin vanhemmat erosivat hänen ollessaan neljävuotias.


title: Julie McCullough

text: McCullough aloitti mallin työt teini-iässä heti high schoolin jälkeen. Texasissa valokuvaaja lähestyi häntä Playboyn kuvauksiin. McCullough esiintyi neljässä Playboyn lehdessä vuosien 1986 ja 1989 välillä. Hän sai Playboyn ""Playmate of the Month"" titelin helmikuussa 1986.


title: Julie McCullough

text: McCullough on myös esiintynyt Inside Sports -lehden uimapukumallina.


title: Julie McCullough

text: McCullough luovutti "Azalea Queen of Wilmington" kruununsa useiden protestien johdosta, jotka liittyivät hänen Playboy kuviin.


title: Julie McCullough

text: Ensimmäisen roolin näyttelijänä McCullough sai yhdysvaltalaisesta tilannekomediasta "Growing Pains", jossa hän esitti lastenvahti Julie Costelloa. McCullough vieraili myös sarjoissa "Beverly Hills 90210", "Koira haudattuna", "Harry ja Hendersonit" ja "Drexell's Class". Hän on esiintynyt E!:n tosi-tv ohjelmassa The Girls Next Door vuosina 2005 ja 2007.


title: Julie McCullough

text: Stand up -komikkona McCullough on esiintynyt The Improvin, Palms Casino Resortin ja Laugh Factoryn lavoilla.


title: Julie McCullough

text: McCullough meni naimisiin kanadalaisen näyttelijän David Sutcliffen kanssa marraskuussa 2001. Pari kuitenkin erosi joulukuussa 2003.


title: Cuthah

text: Cuthah tai Kutha, nykyinen Tall Ibrāhīm Irakin eteläosissa, oli muinainen kaupunki Mesopotamiassa. Se sijaitsi pohjoiseen Kišin kaupungista. Cuthah oli alamaailman jumalan Nergalin palvonnan keskus, ja koska paikka oli pyhä, ovat kaikki sumerilaiset ja seemiläiset hallitsijat pyrkineet ylläpitämään sitä.


title: GAZ Volga Siber

text: GAZ Volga Siber on venäläisen GAZ:in vuosina 2008–2010 valmistama D-segmentin automalli. Se esiteltiin Moskovan antonäyttelyssä 2007. Volga Siberin valmistus lopetettiin vuonna 2010.


title: Esmeralda (1791)

text: Esmeralda oli Espanjan laivaston vuonna 1791 vesillelaskettu 44-tykkinen fregatti.


title: Esmeralda (1791)

text: Bouyónin suunnittelema alus tilattiin Puerto Máhonista Baleaareilta. Alus laskettiin vesille 1791.


title: Esmeralda (1791)

text: Espanjalle tappiollisen Chacabucon taistelun jälkeen alus määrättiin 6. toukokuuta 1817 päällikkönään Luis Goic suojaamaan Cádizista saattue, johon kuuluivat muun muassa "Reina de los Ángeles", "San José", "San Juan", "Castilla", "Tagle" ja "Primorosa Maríana". Saattue saapui Callaoon 30. syyskuuta, jonne "Tagle" oli saapunut jo 21. syyskuuta.


title: Esmeralda (1791)

text: Alus liittyi 31. maaliskuuta 1818 "Pezuelaan" ja "Potrilloon" sulkeakseen Valparaison sataman. Chilen laivaston "Lautaro" yritti 27. huhtikuuta vallata aluksen, mutta alusten hallinnan puutteiden vuoksi ainoastaan 20 miestä kiipesi aluksesta toiseen. Vaikka valtaus epäonnistui espanjalaiset purkivat saarron.


title: Esmeralda (1791)

text: Perun itsenäisyystaistelun tueksi lähetetyn Chilen laivasto-osaston komentajan Thomas Cochranen johdolla kaksi veneketjua tunkentui 5. marraskuuta 1820 Callaon satamaan, jossa ne valtasivat "Esmeraldan". Alus liitettiin Chilen laivastoon ja se nimettiin myöhemmin "Valdiviaksi".


title: Esmeralda (1791)

text: Cochranen johtama laivue purjehti edestakaisin rannikolla saadakseen huoltoa ja tulittaen rannikkolinnakkeita. Cohcranen purjehtiessa pohjoiseen "O'Higginsin", "Independencian" ja "Valdivian" kanssa etsiessään San Martínin johtamia Espanjan laivaston fregatteja "Venganzaa" ja "Pruebaa". Cochrane purjehti aina Cortezinlahdelle Meksikonrannikolle kohtaamatta espanjalaisia.


title: Esmeralda (1791)

text: Valparaisossa alus joutui 10. kesäkuuta 1825 hyökyaaltoon, joka vei aluksen ja kauppa-alus "Valparaison" rantaan. "Valapraison" ankkuriketju mursi priki "Calderin" ankkuriketjut, jolloin myös "Calder" ajautui rantaan tuhoutuen.


title: Sulokellot

text: Sulokellot ("Wahlenbergia") on kellokasvien (Campanulaceae) heimoon kuuluva kasvisuku. Sukuun kuuluu reilut 260 lajia.


title: Sulokellot

text: Suvun tieteellinen nimi viittaa ruotsalaiseen kasvitieteilijään Göran Wahlenbergiin.


title: Alaska (laulaja)

text:
Olvido Gara (s. 13. kesäkuuta 1963 México, Meksiko) taiteilijanimeltään Alaska, on espanjalais-meksikolainen laulaja, lauluntekijä, näyttelijä ja tv-persoona. Hän syntyi Meksikossa, mutta muutti 1970-luvun alussa perheineen Espanjaan. Alaska on yksi näkyvimpiä hahmoja kahdeksankymmentäluvun Madridin vastakulttuuriliikkeessä. Hänet tunnetaan Kaka de Luxe, Pegamoides ja Dinarama -nimisistä kokoonpanoista. Alaska ja Dinaraman suurimpia hittejä olivat "Ni tú ni nadie" ja "A quién le importa". Vuonna 1980 hän esiintyi myös Pedro Almodóvarin elokuvassa "Pepi, Lui, Bom y otras chicas del montón". Alaska perusti Fangoria-nimisen yhtyeen Nacho Canutin kanssa 1989. Fangoria tunnetaan muun muassa hitistään "Retorciendo palabras".
Vuonna 2011 Espanjan MTV alkoi lähettää tositv-sarjaa "Alaska ja Mario", seuraten taiteilijaparin elämää. Ohjelma on tyyliltään kuin "The Osbournes". Maaliskuussa 2018 ilmoitettiin, että show saa kolmen vuoden tauon jälkeen jatkoa.


title: Barbara Liskov

text: Barbara Liskov on yhdysvaltalainen tietojenkäsittelytieteilijä. Hänelle myönnettiin Turing-palkinto vuonna 2008.


title: Barbara Liskov

text: Hän suoritti alemman korkeakoulututkinnon Kalifornian yliopistossa, jossa hän luki pääaineenaan matematiikkaa. Valmistumisensa jälkeen Liskov työskenteli Mitre Corporationissa, jossa hän tutustui ohjelmointiin. Mitrestä hän siirtyi työskentelemään Harvardin yliopistoon, jossa hän keskittyi tietokoneella tehtävään kielenkääntämiseen.


title: Barbara Liskov

text: Liskov väitteli tohtoriksi Stanfordin yliopistosta vuonna 1968. Hänen väitöskirjansa aihe käsitteli shakin loppupelejä ja sen ohjasi John McCarthy. Liskov oli yksi ensimmäisistä naisista Yhdysvalloissa, jolle myönnettiin tohtorin tutkinto tietojenkäsittelytieteestä. Tohtorin-tutkinnon saatuaan hän jatkoi työskentelyä Mitressä, jossa hän kehitti Venus-tietokonejärjestelmän.


title: Barbara Liskov

text: Vuonna 1971 Liskov aloitti työt Massachusetts Institute of Technologyssä, jossa hän johti CLU-ohjelmointikielen suunnittelua ja kehitystyötä. Sama työryhmä kehitti myös Argus-ohjelmointikielen. Näiden jälkeen hän on työskennellyt erityisesti hajautettujen järjestelmien parissa. Liskovsta tuli MIT:n täysi professori vuonna 1980. Vuonna 2008 MIT myönsi hänelle Institute Professor-tunnustuksen. Liskov johtaan MIT:n Programming Methology -tutkimusryhmää.


title: Barbara Liskov

text: Liskoville myönnettiin IEEE John von Neumann -mitali vuonna 2004.


title: Tranby Croftin uhkapeliskandaali

text: Tranby Croftin uhkapeliskandaali (engl. myös "Royal baccarat scandal", ) oli Yhdistynyttä kuningaskuntaa laajalti puhuttanut uhkapelaamiseen liittyvä skandaali 1890-luvulla. Skandaalin aihe oli lähellä Kingston upon Hullia Tranby Croftin kartanossa syyskuussa 1890 pelatut kaksi baccarat-peliä, joissa väitösten mukaan everstiluutnantti sir William Gordon-Cumming olisi toistuvasti huijannut. Huolimatta siitä, että paikalla olijat olivat herrasmiessopimuksella luvanneet olla keskustelematta asiasta ja Gordon-Cumming jopa painostettu lopettamaan täysin uhkapelien pelaaminen, levisi tieto asiasta pian ulkopuolisille. Gordon-Cumming, joka oli koko ajan vannonut syyttömyyttään, nosti syytteet kunnianloukkauksesta useita pelitilanteissa läsnä olleita vastaan. Yksi paikalla olleista (joskaan ei syytetyistä) oli kruununprinssi Edvard eli tuleva kuningas Edvard VII. Oikeus kuitenkin totesi syytetyt syyttömiksi huolimatta näiden todistusten ristiriitaisuuksista. Gordon-Cumming erotettiin armeijan palveluksesta tapauksen tuomaan kielteiseen maineeseen vedoten, vaikka suuri yleisö olikin ollut hänen puolellaan oikeusjutussa. Hän kuoli vuonna 1930.


title: Tranby Croftin uhkapeliskandaali

text: Baccarat-pelit, joissa Gordon-Cummingin väitettiin huijanneen, pelattiin Tranby Croftin kartanossa 8. ja 9. päivä syyskuuta 1890. Ensimmäisessä Tranby Croftin kartanon isäntä, laivanvarustaja Arthur Wilson, väitti nähneensä Gordon-Cummingin lisäävän pelimerkkejä omaan kassaansa. Jälkimmäisessä pelissä, jossa Gordon-Cumming voitti 225 puntaa, samaa väittivät jo useat läsnäolijat.


title: Tranby Croftin uhkapeliskandaali

text: Gordon-Cumming sai kuulla syytöksistä 10. syyskuuta, jolloin hänet pakotettiin allekirjoittamaan lupaus, ettei enää koskaan pelaisi korttipelejä. Myös muut Tranby Croftin baccarat-peleihin osallistuneet allekirjoittivat lupauksen merkkinä siitä, että olivat nähneet sen, ja prinssi Edvard kehotti kaikkia vaikenemaan asiasta jahka he lähtisivät kartanosta.


title: Tranby Croftin uhkapeliskandaali

text: Vuodenvaihteessa 1890–1891 Gordon-Cumming sai kuulla Lontoon yläluokan tietävän hänen väitetyistä edesottamuksistaan Tranby Croftissa. Hän yritti 27. tammikuuta 1891 viimeisen kerran ratkaista asian ilman oikeudenkäyntiä vaatimalla eräiltä paikalla olleilta 5 000 punnan korvausta, mutta turhaan. Hän nosti lopulta kanteet viittä Tranby Croftissa paikalla ollutta vastaan 6. helmikuuta 1891.


title: Mari Rauhala

text: Mari Rauhala (s. 1977) on suomalainen uransa päättänyt maastohiihtäjä. Hän edusti urallaan Pellon Pontta ja Oulun Hiihtoseuraa.


title: Mari Rauhala

text: Maastohiihdon maailmancupissa Rauhala kilpaili ensimmäisen kerran tammikuussa 1999 Otepäässä perinteisen hiihtotyylin 10 kilometrillä, jossa hän sijoittui 43:nneksi. Parhaan maailmancupsijoituksensa Rauhala on hiihtänyt tammikuussa 2001 Soldier Hollowssa, jossa hän hiihti 10 kilometrin takaa-ajossa 31:nneksi. Samoissa kisoissa hän oli avausosuuden hiihtäjä Suomen kolmanneksi hiihtäneessä viestijoukkueessa.


title: Mari Rauhala

text: Nuorten maailmanmanmestaruuskilpailuissa Canmoressa vuonna 1997 Rauhala hiihti hopealle 5 kilometrin perinteisellä hiihtotyylillä ja viestihiihdossa.


title: Mari Rauhala

text: Talviuniversiadeissa 2001 Zakopanessa Rauhala hiihti toiseksi 5 kilometrin perinteisellä hiihtotyylillä.


title: Mari Rauhala

text: Suomen-mestaruuskilpailuissa Rauhala on voittanut kultaa 5 kilometrin perinteisellä hiihtotyylillä vuonna 1999. Viestissä hän voitti pronssia vuonna 2001 Oulun Hiihtoseuran väreissä.


title: Maria-Elisabeth Schaeffler-Thumann

text: Maria-Elisabeth Schaeffler-Thumann (o.s. ?; vuosina 1963–2014 sukunimenä "Schaeffler"; vuodesta 2014 "Schaeffler-Thumann" ; s. , Praha, Böömin ja Määrin protektoraatti, Natsi-Saksa) on saksalainen perijätär, liikenainen ja miljardööri.


title: Maria-Elisabeth Schaeffler-Thumann

text: Hän omistaa yhdessä poikansa Georg F. W. Schaefflerin kanssa Schaeffler Groupin, joka on maailman suurimpia kuulalaakerien ja koneiden osien valmistaja. Maria-Elisabeth Schaeffler otti vastuun yhtiöstä hänen miehensä Georg Schaefflerin kuoltua vuonna 1996; yhtiön oli hänen miehensä ja tämän Wilhelm-veli perustaneet vuonna 1946. Vuonna 2008 Schaeffler Group valtasi rengas- ja autososajätti Continental AG:n velkarahoitetulla 15 miljardin dollarin kaupalla. Autokaupan elvyttyä talouskriisin jälkeen, Continentalin osakkeiden arvo voimistui vahvasti. Maria-Elisabeth ja Georg omistivat maaliskuussa 2018 46 prosenttia Continentalista, jonka menestys on ollut varallisuuden kasvun päätekijä.


title: Maria-Elisabeth Schaeffler-Thumann

text: Maaliskuussa 2018 yhdysvaltalainen talousjulkaisu Forbes luokiteli hänet miljardöörilistallaan maailman 274. rikkaimmaksi ihmiseksi ja 27. rikkaimmaksi naiseksi. Tuolloin hänen varallisuutensa oli 6,3 miljardia dollaria. Hänen poikansa omistusosuus perheyhtiö Schaeffler Groupista on nelinkertainen ja sijoitus miljardöörilistallakin korkeammalla (maailmanlistan 31. sijalla, omistusten arvo $25.3 mrd. USD).


title: Maria-Elisabeth Schaeffler-Thumann

text: Prahassa vuonna 1941 syntynyt Maria-Elisabeth pakeni hieman ennen toisen maailmansodan loppua vuonna 1945 vanhempiensa mukana Wieniin. Hän opiskeli lääketiedettä Wienin yliopistossa vuosina 1960–1963. Hän tapasi 22-vuotiaana ensimmäisen miehensä, liikemies Georg Schaefflerin, solmi avioliiton vuonna 1963 ja muutti tämän luokse. Schaefflerin perheen nuorempi lapsi (Christian) menehtyi kylpyhuoneessa leikin yhteydessä sattuneen onnettomuuden seurauksena. Oltuaan pitkään leski, Maria-Elisabeth Schaeffler solmi uuden avioliiton vuonna 2014 Saksan teollisuusliiton (Bundesverband der Deutschen Industrie, BDI) aiemman johtajan, kanssaan samanikäisen Jürgen Thumannin kanssa. Maria-Elisabeth Schaeffler-Thumann asuu Saksan Herzogenaurachissa ja on saanut kaupungin kunniakansalaisuuden. Hänellä on ollut runsaasti talouselämän johtotehtäviä useissa pörssiyrityksissä. Hänet on palkittu lukuisilla saksalaisilla ja kansainvälisillä tunnustuksilla.


title: Spider-Man (vuoden 2018 videopeli)

text: Marvel’s Spider-Man (lyhyemmin Spider-Man) on Insomniac Gamesin kehittämä ja Sony Interactive Entertainmentin julkaisema toimintaseikkailupeli, joka perustuu Marvel Comicsin supersankariin Hämähäkkimies. Peli on julkaistu yksinoikeudella PlayStation 4 -konsolille 7. syyskuuta 2018.


title: Spider-Man (vuoden 2018 videopeli)

text: 23. lokakuuta peliin julkaistiin ensimmäinen ladattava sisältö "Ryöstö" ("The Heist"). Toinen laajennus "Korttelisodat" ("Turf Wars") julkaistiin marraskuun 20. päivä ja kolmas laajennus "Silver Lining" julkaistiin 21. joulukuuta. "Silver Lining" päätti kolmiosaisen "Kaupunki, joka ei koskaan nuku" -kokonaisuuden.


title: Spider-Man (vuoden 2018 videopeli)

text: GameSpot antoi pelille arvosanaksi 9/10 arvostelussaan.


title: Spider-Man (vuoden 2018 videopeli)

text: IGN antoi pelille arvosanaksi 8.7/10 arvostelussaan.


title: Spider-Man (vuoden 2018 videopeli)

text: Peli on ylittänyt 9 miljoonan myydyn pelin rajan marraskuun 25. päivään mennessä.


title: Ethel Rosenfield

text: Ethel Rosenfield (1910 Kodoc, Puola – 2000 Scarborough, Ontario, Kanada) oli kanadalainen kuvanveistäjä. Hän muutti Montrealiin vuonna 1919 ja aloitti yli 45-vuotiaana opiskelun iltakursseilla École des Beaux Artsissa. Hän opiskeli Armand Filionin johdolla ja jatkoi opintojaan päiväkursseilla Louis Archambault'n johdolla. Vuonna 1962 Rosenfield oli mukana perustamassa Québecin kuvanveistäjäliittoa.


title: Ethel Rosenfield

text: Rosenfield käytti työssään pääasiassa kiveä, mutta myös pronssia ja puuta. Quebecin ja Ontarion lisäksi Rosenfieldin töitä on ollut näytteillä Pariisin Rodin-museossa.


title: Mielen päällä

text: Mielen päällä ilmestyi helmikuussa 2017. Sen ovat kirjoittaneet hyvinvointiyrittäjä Jutta Gustafsberg ja voimavarakouluttaja Harriet Piekkola.


title: Mielen päällä

text: Kirjan taustalla on Gustafsbergin kokema puolison traaginen menetys, joka herätti hänen kiinnostuksensa henkimaailmaa kohtaan. Kirjassa puhutaan henkisyydestä ja kaikesta siitä, mikä on Gustafsbergin "uskomusmaailman" ytimessä. ja opastetaan "henkisellä polulla ensiaskeliaan ottavia ja sitä jo pidempään kulkeneita". Kirja sisältää useita harjoituksia.


title: Mielen päällä

text: Kirja on julkaistu kirjana, E-kirjana ja MP3-äänikirjana.


title: Jänönratamo

text: Jänönratamo ("Plantago ovata", joskus myös "Plantago ispaghula") on yksivuotinen jäykkä ja karvainen vanakasvi, jota tavataan kuivilla seuduilla etenkin Aasiassa sekä Välimeren alueen maissa. Kasvi on levinnyt myös Pohjois-Amerikkaan.


title: Jänönratamo

text: Kasvi on tunnettu siitä, että siitä tehdään Psyllium-nimistä rohdosvalmistetta, joka auttaa ummetukseen. Sitä myydään apteekkitavarana muun muassa kauppanimellä "Vi-Siblin". Jauhetta voi käyttää myös gluteenittomaan leivontaan.


title: Kauriinkello

text: Kauriinkello ("Campanula rapunculus") on kellokasvien (Campanulaceae) heimoon, kellojen ("Campanula") sukuun kuuluva kasvialji. Se on kaksivuotinen, ruohovartinen ja yleisesti ottaen suurikokoinen kasvilaji. Muista kellolajeista se muistuttaa eniten harakankelloa ("Campanula patula") ja vuohenkelloa ("Campanula rapunculoides").


title: Kauriinkello

text: Kauriinkellon juuri on paksu, hieman naurista muistuttava ja syötävä. Varsi voi kasvaa lähes metrinkorkuiseksi. Varsi on yläosistaan kalju ja alaosistaan harvahkosti karvainen. Tyvilehdet ovat vastapuikeita ja nyhä- tai mutkalaitaisia. Varsilehdet ovat kapeanpuikeita. Kauriinkellon kukinto on kapeahko yksipuoleinen terttu, jonka kukat ovat pitkäperäisiä ja väriltään kalvaan sinivioletteja. Kukkien teriö on noin 2 cm pitkä ja syvään liuskoittunut. Verhiönliuskat ovat piikkimäisiä.


title: Kauriinkello

text: Kauriinkello kasvaa muun muassa niityillä.


title: Mumtaz Mahal

text: Mumtaz Mahal (1593–1631) oli yksi Mogulivaltakunnan hallitsijan Shah Jahanin kolmesta vaimosta. Shah Jahan rakennutti Agrassa sijaitsevan Taj Mahalin hautapaikaksi rakkaimmalle vaimolleen Mumtaz Mahalille. Muihin vaimoihin Shah Jahanilla kerrotaan olleen vain aviollinen suhde. Mumtaz Mahal kuoli vuonna 1631 synnytettyään 14. lapsensa.


title: Tsemppikirja

text: Tsemppikirja ilmestyi syksyllä 2017. Sen ovat kirjoittaneet hyvinvointiyrittäjä Jutta Gustafsberg ja Hidasta elämää -sivuston perustanut Sanna Wikström. Kirja opastaa positiiviseen ajatteluun ja sen rinnalla julkaistiin kirjan teemoja jatkava kalenteri. Kirja sisältää 52 "säteilevää" ajatusta.


title: Lolita Lebrón

text: Lolita Lebrón (19. marraskuuta 1919 – 1. elokuuta 2010) oli puertoricolainen kansallismielinen terroristi. Lebrón oli liittynyt Puerto Ricon itsenäisyyttä ajaneeseen Partido Nacionalista de Puerto Rico -puolueeseen hänen muutettuaan New Yorkiin ja 1. maaliskuuta 1954 Lebrón johti United States Capitoliin tehtyä hyökkäystä, jonka aikana haavoittui viisi kongressin jäsentä. Lebrón sai vankeutta ja presidentti Jimmy Carter armahti hänet vuonna 1979. Isku tuomittiin laajalti terrorismina, mutta puertoricolaiset kansallismieliset pitivät Lebrónia vallankumouksellisena sankarina.


title: Lolita Lebrón

text: Lolita Lebrón eli syntyjään Dolores Lebrón Sotomayor syntyi 19. marraskuuta 1919 Laresissa Puerto Ricossa. Hänen isänsä työskenteli kahviplantaasilla.


title: Lolita Lebrón

text: Lebrón muutti 1940-luvulla New Yorkiin, jossa hän sai töitä ompelijattarena. New Yorkissa hänestä tuli myös puertoricolaisen kansallismielisen Pedro Albizu Camposin seuraaja ja Puerto Ricon kansallispuolueen () jäsen. Osasyy Puerto Ricon itsenäisyyden kannattamiselle oli Lebrónin New Yorkissa kohtaamat ennakkoluulot. Kun Puerto Ricosta tuli Yhdysvaltoihin kuuluva itsehallintoalue () Lebrón ja Albizu Campos päätyivät väkivallan kannalle. Albizu Campos oli päättänyt, että Puerto Ricon asian tukemiseksi oli ryhdyttävä suurempiin tekoihin ja hän asetti Lebrónin suunnittelemaan tulevaa iskua. Lebrón sanoi itse myöhemmin antamassaan haastattelussa olleensa yksin vastuussa suunnitelmasta ollen ainut, joka oli perillä sen yksityiskohdista.


title: Lolita Lebrón

text: 1. maaliskuuta 1954 Lebrón ja kolme muuta puertoricolaista kansallismielistä, Rafael Cancel Miranda, Andres Figueroa Cordero ja Irving Flores Rodriguez rynnäköivät Yhdysvaltain edustajainhuoneeseen United States Capitolissa. Hyökkäys oli alkanut hankaluuksin, sillä Lebrónin johtama joukko oli eksynyt Union Stationilla ja he olivat joutuneet kysymään ohikulkijalta suuntaa Capitolille. Kun hyökkääjät rynnäköivät edustajainhuoneeseen kello 14.32 meneillään oli parhaillaan väittely meksikolaisista maataloustyöntekijöistä. Paikalla oli kaikkiaan 243 kongressin edustajaa. Luger-pistoolilla varustautunut Lebrón ampuivat yhteensä 30 laukausta edustajainhuoneen yläpuolella sijainneelta yleisötasanteelta. Viisi kongressin jäsentä haavoittui Lebrónin huutaessa iskulausetta "Viva Puerto Rico!". Pistoolin kahdeksan panoksen lippaan tyhjennyttyä Lebrón otti esiin Puerto Ricon lipun muiden hyökkääjien ampuessa edelleen edustajainhuoneeseen. Lebrón oli suunnitellut iskun itsemurhaiskuksi, mutta sen sijaan kaikki hyökkääjät saatiin pidätettyä.


title: Lolita Lebrón

text: Hyökkäystä seurasi oikeudenkäynti, jossa Lebrón sai viisi tuomiota pahoinpitelystä aseella. Vakavampi syyte tapon yrityksestä hylättiin, koska Lebrón oli ampunut aseellaan kattoon. Hänen tuomionsa oli 16:ta vuodesta ja 18:ta kuukaudesta 50:n vuoteen vankeutta. Hyökkäykseen osallistuneet kolme muuta henkilöä saivat raskaammat tuomiot ja vankeutta 25:tä 75:n vuotta. Myöhemmin kaikki hyökkääjät saivat vielä toiset kuusi vuotta vankeutta erillisessä oikeudenkäynnissä kumouksellisesta salaliitosta. Vankilassa Lebrón rakennutti selliinsä pienen alttarin ja sanoi saaneensa hurmoksellisia ja uskonnollisia näkyjä. Hän kieltäytyi hakemasta ehdonalaista vankeutta, sillä hakemus olisi edellyttänyt tekojen anteeksipyyntöä. Presidentti Jimmy Carter armahti Lebrónin ja kaksi muuta hyökkääjää vuonna 1979. Yksi hyökkääjistä oli armahdettu vuotta aiemmin syövän takia. Armahdukset vuonna 1979 olivat osa amerikkalaisvankien vapautusta Kuubassa, vaikkakin Carter itse sanoi armahduksen johtuneen inhimillisistä syistä.


title: Lolita Lebrón

text: Puerto Ricon itsenäisyyttä kannattaneet pitivät Lebrónia ja muita hyökkääjiä sankareina. Vasemmistopiireissä Lebrónista tuli lähes Che Guevaran kaltainen vallankumouksellinen sankarihahmo, joka tunnettiin nimellä Doña Lolita. Kaikki eivät kuitenkaan olleet samaa mieltä edes Puerto Ricossa. Puerto Ricon edustaja kongressissa Baltasar Corrado del Río sanoi, että armahdettujen olisi pitänyt suorittaa tuomionsa loppuun ja että he olivat vankilassa rikostensa, eivätkä poliittisten mielipiteidensä takia. Lebrónin poliittiset kannat eivät muuttuneet vapautuksen jälkeen. Hän kannatti Puerto Ricon itsenäisyyttä kuolemaansa saakka ja vielä 80-vuotiaana hän oli pidätettynä 60 päivää amerikkalaisen Puerto Ricon Viequesin saaren sotilastukikohdan vastaisissa mielenosoituksissa. Myöhemmillä päivillään hän sanoutui kuitenkin irti väkivallasta. Lebrón kuoli 1. elokuuta 2010 San Juanissa Puerto Ricossa.


title: Kellopeipit

text: Kellopeipit ("Physostegia") on huulikukkaiskasvien (Lamiaceae) heimoon kuuluva kasvisuku. Sukuun luetaan nykyisin kuuluvaksi 13 lajia.


title: Kellopeipit

text: Suvun lajeista ainakin kellopeippiä ("Physostegia virginiana") käytetään koristekasvina.


title: Simone Magill

text: Simone Magill (s. 1. marraskuuta 1994) on pohjoisirlantilainen jalkapalloilija, joka edustaa Everton Ladiesia.


title: Simone Magill

text: Magill liittyi kymmenvuotiaana poikien Cookstown Youth FC:hen sekä Mid-Ulsterin alle 13-vuotiaiden tyttöjen ryhmään. Poikien joukkue pelasi talvisin, kun taas tytöt pelasivat kesäisin. Hän siirtyi Mid-Ulsterista Everton Ladiesiin vuonna 2013.


title: Simone Magill

text: Magill debytoi Pohjois-Irlannin alle 13-vuotiaiden maajoukkueessa 11-vuotiaana ja A-maajoukkueessa 15-vuotiaana. Hän toimi myös alle 17- ja alle 19-vuotiaiden maajoukkueiden kapteenina.


title: Martha Chase

text: Martha Cowles Chase (30. marraskuuta 1927 Cleveland Heights, Ohio, Yhdysvallat – 8. elokuuta 2003 Lorain, Ohio, Yhdysvallat) oli yhdysvaltalainen perinnöllisyystieteilijä ja mikrobiologi, joka todisti Alfred Hersheyn kanssa, että DNA:ssa sijaitsee eliöiden geneettinen materiaalia.


title: Martha Chase

text: Martha Chase syntyi ja kasvoi Cleveland Heightsin kaupungissa. Chase suoritti vuonna 1950 alemman korkeakoulututkinnon Woosterin collegesta. Pian tämän jälkeen Alfred Hershey palkkasi Chasen tutkimusavustajakseen. Hershey tutki Cold Spring Harbor Laboratoryssä virusten kopioitumista.


title: Martha Chase

text: Tutkijat uskoivat vielä 1940-luvulla, että proteiini olivat solujen perinnöllistä aineistoa, mutta keuhkokuumetta aiheuttavilla bakteereille tehdyt havainnot viittasivat puolestaan nukleiinihappojen suuntaan. DNA:n rooliin asiassa ei kuitenkaan kovin laajasti uskottu. Vasta vuonna 1952 tehdyt Hersheyn–Chasen-kokeet onnistuivat todistamaan DNA:n sisältävän geenit.


title: Martha Chase

text: Chase siirtyi vuonna 1953 työskentelemään Oak Ridgen kansallislaboratorioon ja sieltä Rochesterin yliopistoon. Väitöstutkimuksensa hän aloitti 1959. Se valmistui 1954 Etelä-Kalifornian yliopistossa. Chase teki väitöskirjansa yliopiston molekyylimikrobiologian ja immunologian ohjelmassa.


title: Martha Chase

text: Chasen tieteellinen ura päättyi jo 1960-luvun lopulla useiden henkilökohtaisten takaiskujen takia, Ennen kuolemaansa hän kärsi muutaman vuosikymmenen ajan dementiasta ja menetti lyhytkestoisen muistinsa. Hän kuoli keuhkokuumeeseen vuonna 2003.


title: Marie Krøyer

text: Marie Krøyer (syntyään Maria Martha Mathilde Triepcke, 11. kesäkuuta 1867 – 25. toukokuuta 1940) oli tanskalainen taidemaalari.


title: Marie Krøyer

text: Marie Triepcke syntyi Frederiksbergissä saksalaisten maahanmuuttajien perheeseen. Marien isä oli kutomonjohtaja, insinööri Wilhelm August Eduard Max Triepcke (1834–1891) ja äiti Minna August Kindler (1840–1909). Marie kouluttautui yksityisesti taidemaalariksi, sillä Tanskan kuninkaallinen taideakatemia ei ottanut naisia opiskelijoiksi. Taideakatemia avasi ovensa naisille vasta vuonna 1888. Marien ensimmäinen opettaja oli taidemaalari Carl Thomsen, jonka piirustuskoulussa Kööpenhaminassa hän opiskeli 1880-luvulla. Marie harkitsi itsekin piirustuskoulun avaamista. Vuonna 1888 hän kuitenkin matkusti yhdessä Anna Ancherin kanssa Pariisiin, jossa hän oli Gustave Curtois’n, Alfred Rollin ja Pierre Puvis de Chavannes’n oppilaana. Pariisissa hän tapasi myös tulevan aviomiehensä Peder Severin Krøyerin. Marie ja P. S. Krøyer menivät naimisiin vuonna 1889 Augsburgissa, jonne Marien vanhemmat olivat muuttaneet.


title: Marie Krøyer

text: Marie debytoi Charlottenborgin kevätnäyttelyssä vuonna 1888. Hän osallistui myös "Den Frie Udstilling" ‑ryhmän ”Vapaaseen näyttelyyn” vuonna 1891.


title: Marie Krøyer

text: Marie ystävystyi myös Harald Slott-Møllerin ja tämän vaimon, Agnes Slott-Møllerin (o.s. Rambusch), Georg Brandesin sekä Sophus Schandorphin kanssa.


title: Marie Krøyer

text: Marien avioliitto P. S. Krøyerin kanssa oli vaikea. Aviopari matkusteli muutaman vuoden Saksassa, Italiassa ja Ranskassa ennen asettumistaan Tanskan pohjoiskärkeen Skageniin. Marie jätti maalaamisen lähes kokonaan. Sen sijaan hänen taiteellinen luovuutensa pääsi esiin kodin sisustamisessa. Vuonna 1895 avioparille syntyi Vibeke-tytär. 1900-luvun vaihteessa P. S. Krøyerin terveys horjui vakavasti, ja hän joutui olemaan monta kertaa sairaalahoidossa.


title: Marie Krøyer

text: Matkalla Sisiliaan Taorminaan vuonna 1902 Marie Krøyer tapasi ruotsalaisen säveltäjän Hugo Alfvénin, jonka kanssa Marie solmi toisen avioliitonsa monien vaikeiden riitojen jälkeen. P. S. Krøyer oli perillä siitä, että rakastavaiset tapailivat Skagenissa, mutta hän ei halunnut suostua avioeroon. Vasta kun Marie tuli raskaaksi ja synnytti Margita-tyttären, avioliitto hajosi. Ero vuonna 1905 oli skandaali. Alfvén tahtoi varjella uraansa eikä sen vuoksi heti avioitunut Marien kanssa. Marie ja Alfvén solmivat avioliiton vasta vuonna 1912 P. S. Krøyerin kuoltua jo muutamaa vuotta tätä aiemmin.


title: Marie Krøyer

text: Aviopari asettui asumaan Leksandin kuntaan Ruotsiin. Marie kalusti ja koristeli Tällbergin kylään rakennetun uuden Alfvénin talon (ruots. Alfvéngården) omaleimaisella tyylillään. Hän myös maalasi pastelli- ja öljyväreillä noina vuosina, jotka sisälsivät paljon vastoinkäymisiä. Vuonna 1928 Alfvén haki avioeroa, mutta Marie ei suostunut siihen. Marie ja Alfvén erosivat vasta vuonna 1936. Avioerossa oli eniten kiistaa Alfvénin talosta, joka oli suurelta osin Marien luomus. Avioerossa talo siirtyi Margita Alfvénin omistukseen. Margitan kuoltua talon peri hänen sisarpuolensa Vibeke Krøyer. Vibekelle talo oli liian suuri, joten hän myi sen ja osti itselleen pienemmän talon lähistöltä. Vibeke muutti Ruotsiin 1960-luvun lopulla.


title: Marie Krøyer

text: Marie asui viimeiset vuotensa yksin Tukholmassa, jossa hän kuoli vuonna 1940. Kesäkuun 11. päivänä 1967 – Marie Krøyerin syntymän 100-vuotispäivänä – Vibeke Krøyer järjesti äitinsä Marien ja sisarpuolensa Margitan maallisten jäännösten hautaamisen yhteiseen hautaan Leksandin hautausmaalle. Tähän samaan hautaan laskettiin myös Vibeken uurna vuonna 1985.


title: Marie Krøyer

text: Marie maalasi vain vähän ollessaan aviossa P. S. Krøyerin kanssa. Hän koki huonommuutta taiteilijapuolisonsa rinnalla. Marie oli hyvin itsekriittinen ja turhautui, koska hän ei voinut omistautua täysin taiteelle perheenemännän ja äidin velvollisuuksiensa takia. Hän ei omasta mielestään voinut milloinkaan saavuttaa mitään todella suurta. Marien ystävä Anna Ancher ei sen sijaan rasittanut itseään taloudenhoidon velvoitteilla. Lisäksi Annan puolison maalaukset erosivat tyyliltään ja aihepiiriltään niin paljon Annan töistä, että vertailulle ei ollut sijaa.


title: Marie Krøyer

text: Vain pieni osa Marien maalauksista on säilynyt näihin päiviin saakka. Useimmat niistä on tehty kankaalle. Impressionistista tyyliä edustavassa omakuvassaan (1889) Marie välittää itsestään melko synkän kuvan. Vahvoin siveltimen vedoin tehdyssä maalauksessa Marien kasvot ovat osin varjon peitossa. Ainoastaan Marien viimeisin tunnettu maalaus ”Markkinapaikka ranskalaisessa kylässä” (tansk. "Markedsplads i en fransk by") vuodelta 1898 on poikkeus apeasta maalaustyylistä.


title: Marie Krøyer

text: Marie sai elinaikanaan huomiota kauneudestaan, mutta hänen taiteellinen lahjakkuutensa tuli tunnetuksi vasta Vibeke-tyttären kuoleman jälkeen. Vibekeltä Skagenin museoon siirtyneet Marien teokset osoittivat Marien olleen taitava taidemaalari, jolla olisi ollut lahjakkuutta päästä taiteilijana pidemmälle. Marie Krøyerin elämään ja taiteeseen perehtyneen Tonni Arnoldin mukaan Marie yritti menestyä taiteilijana, mutta olosuhteet olivat häntä vastaan.


title: Marie Krøyer

text: Useimmat Marie Krøyerin teokset kuuluvat Skagenin museon kokoelmiin.


title: Kellopeippi

text: Kellopeippi ("Physostegia virginiana") on huulikukkaiskasvien (Lamiaceae) heimoon, kellopeippien ("Physostegia") sukuun kuuluva monivuotinen kasvilaji. Se on kotoisin Pohjois-Amerikasta, mutta sitä viljellään laajalti perennana.


title: Kellopeippi

text: Kellopeippi kasvaa noin metrinkorkuiseksi. Sen kukat ovat vaaleanpunaisia tai valkoisia ja se kukkii kesä–syyskuussa. Luonnossa kellopeippiä tavataan monenlaisilta kasvupaikoilta, kuten niityiltä, preerialta, puronvarsilta, soramailta sekä ratapenkereiltä. Puutarhassa kellopeippi menestyy kosteassa, happamassa ja läpäisevässä maaperässä täydessä auringon valossa tai puolivarjossa. Korkeaksi kasvavat yksilöt saattavat tarvita tukemista.


title: Aditi Chauhan

text: Aditi Chauhan (s. 20. marraskuuta 1992) on intialainen jalkapalloilija, joka edustaa West Ham United Ladiesia.


title: Hélène Joy

text: Hélène Joy on kanadalais-australialainen näyttelijä. Hänet tunnetaan muun muassa televisiosarjasta "Murdochin murhamysteerit".


title: Hélène Joy

text: Joy teki joitain pieniä rooleja jo asuessaan Australiassa, mutta vasta muutettuaan Kanadaan hän alkoi näytellä enemmän. Todellisen läpimurron hän teki siirtyessään näyttelemään kanadalaiseen Murdochin murhamysteerit-sarjaan. Siinä hän on näytellyt vuodesta 2005.


title: Hélène Joy

text: Joy muutti Kanadaan poikaystävänsä perässä, ja asuikin joitain vuosia Vancouverissa. Kun hän alkoi tekemään vakituisesti Murdochin murhamysteerit-sarjaa, hän muutti Torontoon. Hän on myös ollut vegaani.


title: Haurakasvit

text: Haurakasvit (Zannichelliaceae) oli Alismatales-lahkoon kuuluva kasviheimo, joka on nykyisin yhdistetty vitakasvien (Potamogetonaceae) heimoon. Cronquistin luokittelussa haurakasvit luetaan kuitenkin omaksi heimokseen.


title: Haurakasvit

text: Haurakasvien heimossa oli neljä sukua ja niissä kaksitoista lajia. Kaikki heimon lajit ovat vesikasveja.


title: Inga Sæland

text: Inga Sæland (s. 3. elokuuta 1959) on islantilainen poliittikko. Hän edustaa vuonna 2016 perustamaansa kansanpuoluetta ("Flokkur fólksins"). Hän istuu Alltingissa, jonne hänet valittiin Reykjavíkin vaalipiiristä vuoden 2017 parlamenttivaaleissa.


title: Inga Sæland

text: Inga Sæland syntyi vuonna 1959 kalastajaperheeseen Ólafsfjörðurissa. Hän muutti Reykjavíkiin vuonna 1994 ja opiskeli Islannin yliopistossa valtio-oppia ja oikeustiedettä. Hän on eronnut. Edellisestä avioliitosta on neljä lasta ja hänellä on neljä lastenlasta.


title: Janet Guthrie

text: Janet Guthrie (s. 7. maaliskuuta 1938) on entinen yhdysvaltalainen autourheilija. Hänet tunnetaan ensimmäisenä naisena, joka on kilpaillut Indianapolis 500 ja Daytona 500 -kilpailuissa. Hän oli yksi ensimmäisistä International Women’s Sports Hall of Fameen valituista.


title: Janet Guthrie

text: Guthrien molemmat vanhemmat olivat lentäjiä, ja hänen isänsä opetti hänet lentämään hänen ollessaan 16-vuotias. Hän valmistui fyysikoksi Michiganin yliopistosta vuonna 1960 ja työskenteli Republic Aviationilla tutkimus- ja kehitysinsinöörinä. Guthrie halusi astronautiksi, mutta kun hänen hakemuksensa oli hylätty vuonna 1963, hän kiinnostui kilpa-autoilusta. Vailla sponsoreita tai rahoitusta Guthrie joutui rakentamaan moottorinsa ja tekemään korikorjauksensa itse ja nukkumaan kilpailumatkoilla autossaan.


title: Janet Guthrie

text: 13 vuoden kilpailemisen jälkeen Guthrieen otti yhteyttä pienen kilpatiimin omistaja Rolla Vollstedt, joka halusi naiskujettajan Indianapolis 500:an. Vaikka hän oli kokenut kuljettaja, joka oli ajanut kaksi luokkavoittoa Sebringin 12 tunnin ajosta ja osallistunut Daytonan 24 tunnin ajoon, mieskuljettajat protestoivat hänen päästämistään mukaan vuoden 1976 kilpailun karsintaan väittäen häntä turvallisuusriskiksi. Osin kehnon autonsa vuoksi hän ei päässyt mukaan kilpailuun. Harjoituksissa A. J. Foyt lainasi Guthrielle vara-autoaan, ja hänen paras kierrosaikansa olisi riittänyt karsinnan läpäisemiseen.


title: Janet Guthrie

text: Vuonna 1977 Guthrie pääsi karsinnasta mukaan itse kilpailuun, mutta kärsi moottoriongelmista ja jäi sijalle 29. Seuraavan vuoden kilpailussa hän sai uransa parhaan Indianapolis 500 -sijoituksen noustuaan 15. lähtöruudusta yhdeksänneksi. Viimeisen kerran hän osallistui Indianapolis 500:an vuonna 1979, jolloin hän jäi 35 kuljettajan joukossa sijalle 34. Guthrien viimeinen suuri kilpailu oli vuoden 1980 Daytona 500. Seuraavan kolmen vuoden ajan hän yritti kerätä rahoitusta kilpauransa jatkamiseen, mutta ei onnistunut. Kaikkiaan Guthrie osallistui vain 11 IndyCar-kilpailuun sijoittuen parhaimmillaan viidenneksi. NASCAR-sarjassa hän osallistui 33 kilpailuun. Hänen paras sijoituksensa, kuudes, on paras naiskuljettajan sijoitus korkeimman tason NASCAR-kilpailussa.


title: Janet Guthrie

text: Kilpauransa jälkeen Guthrie muutti Coloradoon ja kirjoitti omaelämäkerran "Janet Guthrie: A Life at Full Throttle". Hän meni vuonna 1989 naimisiin lentäjä Warren Levinen kanssa ja jäi leskeksi vuonna 2006.


title: Janet Guthrie

text: Huipputason kilpauransa lyhyydestä huolimatta Guthrie on saanut paljon tunnustusta. Hän oli yksi 72 naisesta, joista tehtiin kortti vuonna 1979 julkaistuun Supersisters-keräilykorttisarjaan. Hänen kypäränsä ja ajopukunsa ovat Smithsonian-instituutissa, ja hänet on valittu sekä International Women’s Sports Hall of Fameen että International Motorsports Hall of Fameen.


title: Katrin Sjögren

text: Katrin Sjögren (s. 2. helmikuuta 1966 Maarianhamina) on ahvenanmaalainen poliitikko, joka kuuluu paikalliseen liberaalipuolueeseen.


title: Katrin Sjögren

text: Sjögrenistä tuli Ahvenanmaan maakuntapäivien jäsen vuonna 2003, ja hän oli sosiaali- ja ympäristöministeri maakunnan hallituksessa 2007–2011. Hän on ollut Ahvenanmaan liberaalien puheenjohtaja vuodesta 2012, ja kun puolue oli voittanut vuoden 2015 vaalit, hänet valittiin Ahvenanmaan maaneuvokseksi.


title: Cia Rinne

text: Cia Rinne (s. 1973 Göteborg, Ruotsi) on suomenruotsalainen runoilija, joka tekee visuaalisia runoja, joissa hän yhdistelee eri kieliä.


title: Cia Rinne

text: Rinteen vanhemmat ovat suomalaisia. Rinne vietti lapsuutensa Saksassa ja on suorittanut tutkinnon filosofiassa. Hän on opiskellut Helsingin yliopistossa, Ateenassa ja Frankfurt-am-Mainissa.


title: Antti Punkari

text: Antti Rikhard Punkari (s. 19. toukokuuta 1936 Ylistaro) on ekonomi, joka toimi Nokian kaupunginjohtajana.


title: Antti Punkari

text: Antti Punkari syntyi maanviljelijä Johan Punkarin ja emäntä Anna Jokiniemen perheeseen. Hänen puolisonsa vuodesta 1962 on farmaseutti Pirkko Liisi Myrrä. Punkari valmistui merkonomiksi 1957 ja ekonomiksi 1960. Hän toimi liike-elämän palveluksessa 1961–1969 ja 1974–1988, muun muassa kustannuslaskijana, konttori- ja talouspäällikkönä sekä talous- ja aluejohtajana. Tampereen kaupungin teollisuusasiamies hän oli 1969–1984, elinkeinoasiamies 1988–1989 ja elinkeinojohtaja 1990–1991. Punkari valittiin Nokian kaupunginjohtajaksi vuonna 1991. Hän jäi tästä tehtävästä eläkkeelle vuonna 1998.


title: Helmi Sjöstrand

text: Helmi Gunhild Sjöstrand (17. kesäkuuta 1864 Helsinki – 19. huhtikuuta 1957)oli suomalaissyntyinen taiteilija, joka asui osan elämäänsä Ruotsissa.


title: Helmi Sjöstrand

text: Sjöstrandin vanhemmat olivat ruotsalainen taidemaalari Carl Eneas Sjöstrand (1828–1906), joka asui suuren osan elämäänsä Suomessa, jossa hän opetti Helsingissä Taideyhdistyksen piirustuskoulussa, ja Herminie von Stahl. Hän kuului Ahvenanmaalla toimineeseen Önningebyn taiteilijasiirtokuntaan 1886-1892


title: Helmi Sjöstrand

text: Sjöstrand maalasi maisemakuvia Mallorcalta ja Etelä-Ruotsista.


title: Hiidenmaan kunta

text: Hiidenmaan kunta sijaitsee Länsi-Virossa pääosin Hiidenmaan saarella. Kunta muodostaa yksinään Hiidenmaan maakunnan.


title: Hiidenmaan kunta

text: Hiidenmaan kunta muodostettiin lokakuussa 2017 yhdistämällä Emmasten, Hiiun, Käinan ja Pühalepan kunnat. Hiidenmaan kunnassa on 9 580 asukasta (1.1.2018).


title: Hiidenmaan kunta

text: Kunta muodostuu Kärdlan kaupungista (linn), Kõrgessaaren ja Käinan pienkauppaloista (alevik) sekä 182 kylästä (küla).


title: Hiidenmaan kunta

text: Hiidenmaan saarelle, Heltermaalle on säännöllinen lauttayhteys Rohukülan satamasta.


title: Hiidenmaa (täsmennyssivu)

text: Hiidenmaa tarkoittaa seuraavia:


title: Michael Innes

text: Michael Innes, oikea nimi: John Innes Mackintosh Stewart, (30. syyskuuta 1906 Edinburgh, Britannia – 12. marraskuuta 1994 Surrey, Britannia) oli skotlantilainen kirjailija ja kirjallisuudentutkija. Hän kirjoitti salapoliisiromaaneja nimellä Michael Innes ja oli Britannian johtavia jännityskirjailijoita. Romaanit ovat alan klassikoita ja tyyliltään kirjallista proosaa. Hän kirjoitti viitisenkymmentä jännityskirjaa, novelleja, näytelmiä, elämäkertoja ja kirjallisuudentutkimusta. Lisäksi hän kirjoitti akateemisia monografioita, muun muassa "Oxford History of English Literaturen" viimeisen osan.


title: Michael Innes

text: Stewart siirtyi 1935 Etelä-Australiaan Adelaiden yliopistoon, jossa hän hoiti englanninkielisen kirjallisuuden Jury-professuuria. Ensimmäisen Michael Innes -jännitysromaaninsa "Death at the President's Lodging" (1936) hän kirjoitti matkalla Australiaan. Sittemmin hän työskenteli Oxfordissa, josta hän jäi eläkkeelle. Hän piti Australiassa puhuttavaa englantia rumana ja oli sitä mieltä, että hänen oxford-korostuksensa vaikutti siihen, ettei häntä juuri haastateltu radioon Australiassa. Hän palasi Britanniaan toisen maailmansodan jälkeen.


title: Michael Innes

text: Stewart avioitui 1932 Margaret Harwickin kanssa, joka loi uran lääkärinä. Heidän viidestä lapsestaan Angus Stewartista tuli kirjailija, jonka tunnetuin teos on "Sandel" (1968).


title: Michael Innes

text: Stewart sijoitti kirjojen tapahtumia Australiaan, ja kaikkein australialaisin niiden henkilöhahmoista on Martin Fish.


title: Amelia Edwards

text: Amelia Edwards (7. kesäkuuta 1831 – 15. huhtikuuta 1892) oli brittiläinen journalisti, kirjailija ja egyptologi. Edwardsin menestyneimpiä kirjoja ovat kummitustarina "The Phantom Coach" ("Kummitusvaunut"; 1864), romaanit "Barbara's History" (”Barbaran historia”; 1864) ja "Lord Brackenbury" (”Lordi Brackenbury”; 1880) sekä Egyptistä kertova matkakertomus "A Thousand Miles up the Nile" (”Tuhat virstaa Niiliä pitkin”; 1877), joka kertoi hänen vuosina 1873–1874 Egyptiin tekemästään matkasta. Edwards oli ahkera vaikuttaja egyptologiassa, ja hän oli yksi Egypt Exploration Fundin (nykyisen Egypt Exploration Societyn) perustajista.


title: Amelia Edwards

text: Edwards eli avoimen homoseksuaalisessa suhteessa Ellen Drew Braysherin (9. huhtikuuta 1804 – 9. tammikuuta 1892) kanssa, mikä oli viktoriaanisena aikana hyvin epätavallista.


title: Amelia Edwards

text: Vuonna 1831 Lontoossa syntynyt Edwards oli pankkiiri Thomas Edwardsin ja Alicia Walpolen ainoa lapsi. Amelia osoitti jo nuorena kirjallista lahjakkuutta, ja hän julkaisi jo 14-vuotiaana kirjoituksiaan aikakauslehdissä. Myöhemmin hän päätti ryhtyä muusikoksi, mutta hänen laulamistaan haitanneen sairauden ja vuonna 1851 solmitun epäonnistuneen kihlauksen jälkeen Amelia päätti palata kirjoittajaksi vuonna 1853.


title: Amelia Edwards

text: Edwardsin ensimmäinen romaani "My Brother's Wife" (”Veljeni vaimo”) julkaistiin vuonna 1864, ja se sai positiivisen vastaanoton. Kirjailijanuransa aikana Edwards julkaisi kaikkiaan kymmenen romaania sekä lastenkirjoja ja tietokirjojen käännöksiä. Hänet tunnetaan kuitenkin parhaiten matkakertomuksista Dolomiiteilta ja Egyptistä.


title: Amelia Edwards

text: Edwardsille hänen ystävänsä Lucy Renshawen kanssa vuosina 1873–1874 Egyptiin tekemä matka oli käänteentekevä. Edwards suoritti matkalla pienen kaivauksen, ja palattuaan Isoon-Britanniaan hän paneutui egyptologiaan ja arkeologiaan ja opetteli lukemaan hieroglyfejä.


title: Amelia Edwards

text: Edwards julkaisi lukuisia tieteellisiä artikkeleita muinaisesta Egyptistä. Hän oli erityisen huolissaan muinaisen Egyptin muinaisjäännösten huonosta kunnosta. Parantaakseen tilannetta hän oli perustamassa Egypt Exploration Fundia vuonna 1882.


title: Amelia Edwards

text: Edwards sairastui keuhkokuumeeseen valvoessaan egyptiläisten löytöjen purkamista Lontoon satamassa vuonna 1891. Hän menehtyi 15. huhtikuuta seuraavana vuonna kotonaan Weston-super-Maressa. Edwards testamenttasi egyptiläisten esineiden kokoelmansa ja huomattavan kirjastonsa University College Londonille. Hän lahjoitti testamentissaan myös tarvittavat varat Englannin ensimmäisen egyptologian professuurin perustamiseen. Viran sai hoitaakseen Edwardsin pitkäaikainen ystävä, egyptologi ja arkeologi William Flinders Petrie.


title: Amelia Edwards

text: Edwards on haudattu vain muutamaa kuukautta aiemmin kuolleen elämänkumppaninsa Ellen Drew Braysherin ja Braysherin vuonna 1862 kuolleen tyttären Sarah Harriet Braysherin kanssa St Mary's Churchin kirkkomaalle Henburyyn. Heidän hautaansa koristaa obeliski, ja Edwardsin hautaamisen jälkeen haudalle lisättiin egyptiläinen elämää symboloiva ankh-risti.


title: Friede Springer

text:
Friede Springer (o.s. "Riewerts"; s. , Oldsum, Föhr, Saksa) on saksalainen kustantaja, liikenainen ja miljardööri. Hän kuuluu liittokansleri Angela Merkelin tukijoihin ja lähipiiriin.
Maaliskuussa 2018 yhdysvaltalainen talousjulkaisu Forbes luokiteli hänet miljardöörilistallaan maailman 321. rikkaimmaksi ihmiseksi. Tuolloin hänen varallisuutensa oli 5,6 miljardia dollaria. Hänen miehensä Axel Springerin kuoltua vuonna 1985, Friede sai sukulaisineen noin 26,1 prosentin osuuden Axel Springer -kustannusyhtiöstä. Seuraavina vuosina hän osti sukulaisineen yhtiön osakkeita takasin muun muassa Burdalta, ja ostamalla omistusta myös sukulaisiaan sai hankittua määräysvallan kustannusyhtiöstä. Yhtiön julkaisuihin lukeutuvat muun muassa Die Welt, Bild, Auto Bild, Computer Bild ja yhdysvaltalainen Business Insider.


title: Liv Strömquist

text: Liv Strömquist (s. 3. helmikuuta 1978) on ruotsalainen sarjakuvapiirtäjä ja radiotoimittaja.


title: Liv Strömquist

text: Hän asettaa satiirisissa ja kantaa ottavissa sarjakuvissaan normaaleina pidetyt valta-asetelmat naurunalaiseksi. Sarjakuvat sisältävät paljon tekstiä sekä lähdeviittauksia tutkimuskirjallisuuteen. Strömquistin sarjakuvien estetiikka on kömpelöä, mutta hän on vihjannut sen olevan tarkoituksenmukaista, jotta sarjakuvat olisivat helpommin lähestyttäviä.


title: Liv Strömquist

text: Strömquistin ensimmäinen sarjakuva-albumi "Hundra procent fett" julkaistiin vuonna 2006. Hänen sarjakuviaan on julkaistu sarjakuvalehdessä "Galago" ja monissa sanomalehdissä kuten "Dagens Nyheter", "Dagens Arbete", "Bang", "Aftonbladet" ja "Ordfront Magasin". Vuonna 2012 hän sai "Expressenin" Ankan-satiiripalkinnon.


title: Liv Strömquist

text: Strömquistin sarjakuva-albumeista kolme on suomennettu. "Sarjainfo" valitsi Helena Kulmalan suomentaman "Kielletyn hedelmän" vuoden parhaaksi käännöskirjaksi 2016. Aiemmin hänen sarjakuviaan on julkaistu suomeksi Johanna Rojolan toimittamassa antologiassa "Suffragettien city".


title: Jodie Comer

text: Jodie Comer (s. 11. maaliskuuta 1993 Liverpool, Merseyside) on englantilainen näyttelijä.


title: Hilary Knight

text: Hilary Knight (s. 12. heinäkuuta 1989 Palo Alto, Kalifornia) on yhdysvaltalainen jääkiekkoilija, joka pelaa hyökkääjänä. Hän on voittanut olympialaisissa yhden kultamitalin ja kaksi hopeaa sekä MM-kilpailuissa seitsemän kultaa ja kaksi hopeaa. Seuratasolla hän edustaa NWHL-seura Boston Pridea.


title: Hilary Knight

text: Knight on Yhdysvaltain maajoukkueessa voittanut olympiakultaa Pyeongchangissa 2018 sekä olympiahopeaa Vancouverissa 2010 ja Sotšissa 2014. Hän on voittanut maailmanmestaruuden vuosina 2008, 2009, 2011, 2013, 2015, 2016 ja 2017 sekä saavuttanut MM-hopeaa vuosina 2007 ja 2012. Hänet valittiin kisojen tähdistökentälliseen olympialaisissa 2014 sekä MM-kilpailuissa 2011, 2015 ja 2016.


title: Hilary Knight

text: Knight edusti Wisconsinin yliopistoa vuosina 2007–2009 ja 2010–2012, Boston Bladesia vuosina 2012–2015 sekä Boston Pridea vuodesta 2015.


title: Hilary Knight

text: Hilary Knightin isoveli Chip Knight on alppihiihdossa kilpaillut kolmissa olympialaisissa.


title: Aleksandra Ekster

text:
Aleksandra Aleksandrovna Ekster (ukrainaksi Олександра Олександрівна Екстер, venäjäksi Александра Александровна Экстер) (18. tammikuuta 1882 Białystok, nykyisin Puolaa – 17. maaliskuuta 1949 Fontenay-aux-Roses Ranska) oli venäläinen taidemaalari ja muotoilija. Hän vaikutti elämänsä aikana Kiovassa, Pietarissa, Wienissä ja Pariisissa. Ekster vietti lapsuutensa Kiovassa ja valmistui Kiovan taidekoulusta vuonna 1906.
Aleksandra Ekster, tyttönimeltään Grigorovitš, syntyi erittäin varakkaan perheen tyttäreksi. Hänelle hankittiin erittäin monipuolinen koulutus, johon kuului kieliä, musiikkia ja kuvataiteita. Perheen muutettua Kiovaan, hän aloitti siellä lukion ja taideopinnot. Hän valmistui Kiovan taidekoulusta vuonna 1906.


title: Aleksandra Ekster

text: Avioliiton Aleksandra Grigorovitš solmi juristi Nikolai Eksterin kanssa vuonna 1908. Eksterin suku kuului Kiovan yläluokkaan ja oli tunnettu sekä älyllisistä- että kulttuuriharrastuksistaan. Nuoripari matkusti Pariisiin useaksi kuukaudeksi ja Aleksandra Ekster opiskeli maalaustaidetta Montparnassella Académie de la Grande Chaumièressa.


title: Aleksandra Ekster

text: Matkan jälkeen Ekster vuonna 1908 osallistui uusien tulokkaiden näyttelyyn sekä Kiovassa että Pietarissa. Samana vuonna hän järjesti näyttelyn yhdessä Natalia Gontšarovan kanssa.


title: Aleksandra Ekster

text: Muutamassa vuodessa, käytännössä vuosina 1908- 1915 Eksterin tyyli vaihtui impressionismista kubismiin ja siitä vielä futurismiin. Vuodesta 1916 alkaen hänen työnsä ovat puhdasta pintaa, tasapainoa ja liikettä sekä valon ja värin tutkimista. Kyseinen aika vuodesta 1915 alkaen, loppuen 1920-luvun alussa, oli hänen luovin kautensa.Hän teki myös kuuluisuutta saavuttaneita lavastuksia, kuten lavasteen vuonna 1917 esitettyyn Oscar Wilden Salomeen.


title: Aleksandra Ekster

text: Vuonna 1924 Ekster muutti Pariisiin. Hän ei kokonaan katkaissut suhteitaan Neuvostoliittoon. Hän teki yhteistyötä elokuvaohjaaja Jakov Protazanovin kanssa hänen tehdessään elokuvaa "Aelita". Sitä pidetään ensimmäisenä venäläisenä Science fiction elokuvana. Myöhemmin hän auttoi rakentamaan Neuvostoliiton paviljonkia Exposition des Artes Décoratifs Industrielles Modernesiin.


title: Aleksandra Ekster

text: Ranskassa Ekster opetti Fernand Légerin Académie d´Art Contemporainissa vuosina 1926- 1930. Hän oli mukana ryhmänäyttelyssä New Yorkissa ja piti yksityisnäyttelyn Prahassa. Hän teki myös kirjojen kuvituksia ja teatterilavastuksia, mutta ei päässyt yhtä huipulle kuin syntymämaassaan. Viime vuosina hänen töidensä arvostus ja myyntiarvot ovat nousseet. Hänen töistään on löydetty myös väärennöksiä.


title: Clare-Hope Ashitey

text: Clare-Hope Naa K. Ashitey (s. 12. helmikuuta 1987 Enfield, Lontoo) on englantilainen näyttelijä.


title: Alessandra Mastronardi

text: Alessandra Mastronardi (s. 18. helmikuuta 1986 Napoli) on italialainen näyttelijä.


title: Christiane Desroches-Noblecourt

text: Christiane Desroches-Noblecourt (17. marraskuuta 1913 – 23. kesäkuuta 2011) oli ranskalainen egyptologi. Desroches-Noblecourt kirjoitti useita egyptologiaa käsitteleviä kirjoja. Hänet tunnetaan erityisesti hänen osallisuudestaan Nubian muinaisten temppelien pelastamiseen Nasserin tekojärven alta. Suomeksi Desroches-Noblecourtilta on ilmestynyt Mika Waltarin esipuheella varustettu kirja "Tutankhamon: Faaraon elämä ja kuolema" (Uusi kirjakerho 1976; alkuperäisteos "Vie et mort d'un pharaon Toutankhamon").


title: Lena Waithe

text: Lena Waithe (s. 17. toukokuuta 1984 Chicago, Illinois) on yhdysvaltalainen näyttelijä. Hän tuli tunnetuksi "Master of None" -sarjan myötä, jossa hän toimi sekä näyttelijänä että yhtenä käsikirjoittajista. Waithe teki historiaa Primetime Emmy 2017 -gaalassa voittaessaan palkinnon parhaasta käsikirjoituksesta komediasarjassa. Koskaan aiemmin ei ollut mustaihoinen nainen voittanut palkintoa. "Thanksgiving"-jakso perustui osaltaan hänen omiin henkilökohtaisiin kokemuksiinsa.


title: Liittoutuneet kansanvaltaiset voimat (ADF)

text: Liittoutuneet kansanvaltaiset voimat – Ugandan kansallinen vapautusarmeija (engl.: "Allied Democratic Forces", ADF tai ADF-NALU, ransk: "Forces démocratiques alliées – Armée nationale de libération de l'Ouganda") on Ugandassa vuonna 1995 perustettu aseellinen ryhmä. Se vastustaa Kinšasankongon ja Ugandan hallitusten politiikkaa. Ryhmä toimii Ugandan ja Kinšasankongon rajalla Pohjois-Kivun maakunnassa.


text: Ryhmän perustanut ja sitä johtanut ja joukkojen komentajana toiminut Jamil Mukulu pidätettiin vuonna 2015. Vuonna 2018 Ugandassa järjestetään oikeudenkäynti, jossa hänelle luetaan 34 syytettä liittyen mm. rikoksiin ihmisyyttä vastaan ja murhiin Heinäkuusta 2015 lähtien Kansanvaltaisten voimien johtajana on toiminut Musa Baluku.


text: Sotilaiden komentajana toimii Hood Lukwago.


text: Ihmisoikeusjärjestö Human Rights Watchin mukaan kapinallisten uskotaan vuosina 2015–2018 syyllistyneen 1000 ihmisen tappamiseen Benin alueella. Kongon armeija on tuominnut kymmenisen Kansanvaltaisten voimien jäsentä kuolemaan.


text: Kansanvaltaiset voimat ei ole syyllistynyt kaikkiin hyökkäyksiin joista sitä syytetään, vaan Kongon armeija on tehnyt jotkut hyökkäyksistä.


text: Vuonna 1978 Ugandan kansanmurhiin syyllistynyt islaminuskoinen yksinvaltainen presidentti Idi Amin Dada hyökkäsi Tansaniaan. Seuraavana vuonna Tansania valtasi Ugandan pääkaupungin Kampalan. Syrjäytetty Amin Dada pakeni Libyaan ja sitten Saudi-Arabiaan. 1980-luvulta lähtien vallassa ollut epäkansanvaltaisen presidentti Yoweri Musevenin hallinto on syrjinyt muslimeja poliittisesti, varsinkin koska islam yhdistettiin Amin Dadan karmeaan käytökseen.


text: Ennen Liittoutuneiden kansanvaltaisten voimien perustamista Ugandassa toimi muslimien Islamilainen salafjärjestö. Sen aseistautuneena osana toimivat muğahidiin-vapaustaistelijat, jonka jäsenistä suurin osa oli tablighilaista uskonnollista uudistusmielistä suuntausta edustavia. Vuonna 1992 Ugandan korkein oikeus linjasi toisen muslimiryhmän eduksi. Tablighilaiset kostivat väkivaltaisesti ja joutuivat pakenemaan Länsi-Ugandaan, missä he taistelivat vuosia Ugandan armeijaa vastaan. Useiden tappioiden jälkeen tablighilaiset pakenivat Kinšasankongon alueelle.


text: Katolilaiskristillisyydestä tabligh-islamiin kääntynyt Jamil Mukulu perusti Liittoutuneet Kansanvaltaiset voimat (ADF) vuonna 1995 joko Ugandan tai Kongon (vuoteen 1997 Zairen) puolella rajaa. Kansanvaltaiset voimat muodostettiin useasta aseellisesta ryhmästä. Heitä rahoittivat Zairen itsevaltainen presidentti Mobutu Sese Seko (vuoteen 1997) ja sudanilainen uskonnollinen- ja puoluejohtaja Hassan al-Turabi. Tuki oli keskimäärin satunnaista ja vähäistä. Kansanvaltaiset voimat maksoi jäsenilleen palkkaa 100 dollaria kuussa, mikä oli suhteellisen hyvä palkka.


text: Ryhmä toimii kummallakin puolella rajaa sijaitsevalla vuoristoisella Rwenzorin / Ibirungan alueella). Alueella oli paljon pahoinvoivia entisiä sotilaita ja vähän laillisia työmahdollisuuksia tarjolla. YK:n mukaan suurin osa jäsenistä kuuluu atšoli-kansaan. Yli 60 % jäsenistä on kongolaisia. YK:n mukaan suurin osa jäsenistä haluaa šaria-lain voimaan Ugandassa.


text: Kansanvaltaiset voimat viljeli maataloustuotteitä, käytti niitä itse ja myi paikallisilla markkinoilla. Ryhmä oli mukana myös kullankaivuussa, oli vastuussa metsähakkuista ja liiketoimista paikallisissa kaupungeissa.


text: Ryhmää syytetään siitä, että se olisi 8. kesäkuuta 1998 hyökännyt Kitšvamban tekniseen korkeakouluun Ugandassa ja sytyttänyt tulipalon, jossa kuoli 80 opiskelijaa.


text: Heinäkuussa 2008 ryhmä ehdotti ihmisoikeusjärjestö Amnestyn välityksellä rauhanneuvotteluja Ugandan hallituksen kanssa. Hallitus ilmoitti suostuvansa neuvotteluihin. Tuolloin ADF:n johtajana toimi Mukulu ja varajohtajana Yusuf Kabanda.


text: 29. heinäkuuta 2010 Kansanvaltaisten voimien jäseniä oli Rutšurussa Pohjois-Kivussa Kongossa rauhanneuvotteluihin valmistelevassa kokouksessa, kun kaksi tuntematonta aseistautunutta miestä alkoi tulittaa, tappaen varajohtaja Kabandan ja haavoittaen vakavasti Mukulua vatsaan. Ugandan armeijan johtaja James Mugira väitti, että etteivät Kongon viranomaiset olleet kuulleet iskusta, ja että se oli todennäköisesti valhetta, jolla kapinalliset halusivat saada huomiota Kansainväliseltä siirtolaisuusjärjestöltä IOM:ilta. Siirtolaisuusjärjestö oli mukana neuvotteluiden järjestämisessä ja toivoi kapinallisten voivan palata Ugandaan. Mugiran mukaan Ugandan lähetystö oli matkustanut Kisanganiin kahdesti vuonna 2009 rauhanneuvotteluihin, mutta kapinalliset eivät ilmaantuneet paikalle. Kansanvaltaisten voimien toiminnallinen komentaja Ashraf Lukwago epäili Ugandan armeijan olevan vastuussa hyökkäyksestä.


text: Ugandan viranomaisten ja Yhdistyneiden kansakuntien mukaan vuonna 2013 Kansanvaltaisilla voimilla oli 1200–1500 aseistettua taistelijaa Benin alueella Kinšasankongon Pohjois-Kivussa. Ryhmään arvioidaan kuuluvan 1600–2500 ihmistä, jos siviilit sotilaiden lapset lasketaan mukaan.


text: Vuonna 2013 YK:n rauhanturvaajat ottivat käyttöön pienlennokkeja, joissa on kamerat, jotta voisivat jäljittää Kansanvaltaisten voimien jäsenet. Lennokeilla ei kuitenkaan näe latvuston läpi.


text: Vuonna 2013 Kansanvaltaiset voimat teki YK:n mukaan hyökkäyksiä moniin kyliin, minkä takia yli 66 000 ihmistä joutui pakenemaan Ugandaan. Hyökkäykset autioittivat suuren alueen, jota Kansanvaltaiset voimat on pitänyt sen jälkeen hallussaan sieppaamalla tai surmaamalla kyliin palanneita ihmisiä. Heinä-syyskuussa 2013 ADF mestasi Kamangon alueella ainakin viisi ihmistä, ampui useita ihmisiä ja sieppasi useita kymmeniä. Väkivalta esti asukkaita palaamasta koteihinsa.


text: 14. heinäkuuta 2013 ADF hyökkäsi YK:n partion kimppuun Mbaun ja Kamangon välisellä tiellä.


text: 11. joulukuuta 2013 Kansanvaltaiset voimat hyökkäsi Musukun kylään Benin alueella ja tappoi viidakkoveitsillä silpoen 23 ihmistä, joista 11 oli alaikäisiä (kahdeksan poikaa ja kolme tyttöä).


text: Kongon armeija (FARDC) hyökkäsi Kansanvaltaisten voimien kimppuun. Vuonna 2013–2014 Yhdistyneet kansakunnat tuli alueelle "vakauttamaan" sitä (operaatio Monusco). Kansanvaltaisten voimien sotilaat joutuivat sen vuoksi hajautumaan pienempiin tukikohtiin. Naiset sekä lapset siirtyivät Benistä sen länsipuolelle ja Iturin maakunnan rajalle.


text: 3. maaliskuuta 2014 Kansanvaltaiset voimat heitti kranaatteja YK:n joukkojen ajoneuvoon 10 kilometrin päässä Mavivin lentokentältä Benin alueella. Hyökkäyksessä loukkaantui viisi rauhanturvaajaa. Se oli ryhmän toinen hyökkäys rauhanturvaajien kimppuun.


text: Mukulu pidätettiin huhtikuussa 2015 Dar es Salaamissa Tansaniassa ja karkotettiin heinäkuussa Kampalaan Ugandaan. Syyskuusta 2016 lähtien hän on ollut pidätettynä Nalufenjan pidätyskeskuksessa / poliisivankilassa Jinjan alueella oikeudenkäyntiä varten. Häntä tullaan syyttämään 34 rikoksesta, joihin kuuluu Geneven yleissopimuksen vakavia rikkomuksia. Vuonna 2018 hänet oli siirretty Kampalan Luziraan.


text: 17. syyskuuta 2017 yhtä tansanialaista YK:n rauhanturvaajaa ammuttiin Benin lähellä. Hänet vietiin Monuscon sairaalaan Gomaan, jossa hän kuoli. Hyökkäyksen tekijöiksi epäiltiin Kansanvaltaisia voimia.


text: Lokakuussa moottoripyörillä ajavat aseistautuneet ihmiset hyökkäsivät Benin lähellä siviilien kimppuun. Ainakin 26 ihmistä kuoli. Hyökkäyksestä syytettiin Kansanvaltaisia voimia.


text: 7. joulukuuta 2017 kranaatinheittimillä ja singoilla aseistautuneet sotilaat tappoivat 15 YK:n rauhanturvaajaa ja viisi Kongon armeijan sotilasta ja haavoittivat 50 rauhanturvaajaa rauhanturvajoukkojen tukikohdassa 40 km Benin koillispuolella. Kuolleista 14 oli tansanialaisia. Hyökkääjät tuhosivat kaksi panssaroitua joukkojenkuljetusvaunua, ambulanssin ja rekan. YK syytti hyökkäyksestä Kansanvaltaisia joukkoja.


text: 22. joulukuuta Ugandan armeija ilmoitti ampuneensa yhdessä Kongon armeijan kanssa "ennaltaehkäisevästi" tykistöllä ja suihkuhävittäjillä Kongon puolelle kohti Kansanvaltaisia voimia, saatuaan vakoilutietoa, että ADF suunnittelisi hyökkäystä Ugandaan.


text: 27. joulukuuta Ugandan puolustusministeriö väitti, että se oli tappanut yli 100 ADF:n jäsentä kahdeksassa leirissä ja tuhonnut logistiikkavaraston.


text: 13. tammikuuta 2018 Kongon armeija ilmoitti aloittavansa rauhanturvaajahyökkäykseen vedoten lopullisen taistelun Kansanvaltaisia voimia vastaan. kunnes Kongon armeija on "turvannut alueensa".


text: 12. helmikuuta 2018 Kongon armeija ilmoitti vallanneensa Kansanvaltaisten voimien suurimman tukikohdan, joka sijaitsee Mwalikassa 80 kilometrin päässä Benistä, sekä vapauttaneensa panttivankeja.


text: YK:n turvallisuusneuvoston mukaan Kansanvaltaiset voimat on värvännyt ja käyttänyt lapsisotilaita kansainvälisen oikeuden vastaisesti. Haastateltujen entisten sotilaiden mukaan ryhmän värvääjät houkuttelivat ihmisiä Ugandassa Kongoon lupaamalla aikuisille työpaikkoja ja lapsille ilmaisen koulutuksen, ja sitten pakottivat heidät liittymään ryhmään. Heidän mukaansa koulutusryhmiin kuuluu tavallisesti sekä aikuisia miehiä että poikia, ja että lapset saavat sotilaskoulutusta.


text: Ugandan kansan puolustusjoukkojen (UPDF) tiedottajan mukaan UPDF pelasti 30 lasta Victorianjärven Buvuma-saarella olleelta koulutusleiriltä.


text: YK:n turvallisuusneuvoston mukaan Kansanvaltaiset voimat on syyllistynyt lukuisiin kansainvälisten ihmisoikeuksien ja kansainvälisen humanitaarisen oikeuden loukkauksiin, kuten tappamiseen, vammauttamiseen ja seksuaaliseen väkivaltaan.


text: YK:n pääsihteerin maaliskuussa 2014 julkaistussa raportissa kansanvaltaiset voimat nimetään yhdeksi osapuoliksi, joiden epäillään uskottavasti syyllistyneen aseellisissa selkkauksissa raiskauksiin tai muihin seksuaalisen väkivallan muotoihin tai olevan vastuussa niistä.


title: Joann Fletcher

text: Joann Fletcher (s. 30. elokuuta 1966) on egyptologi ja Yorkin yliopiston vieraileva kunniaprofessori. Fletcher on julkaissut useita egyptologiaa käsitteleviä kirjoja ja tieteellisiä artikkeleita. Fletcher on myös esiintynyt runsaasti televisiossa ja radiossa. Vuonna 2003 hänen johtamansa tutkimusryhmä esitti tunnistaneensa Nefertitin muumion, mikä ei ole saanut täyttä egyptologikunnan hyväksyntää.


title: Lutetiumalumiinigranaatti

text: Lutetiumalumiinigranaatti (lyhennetään monesti LuAG, kemiallinen kaava AlLuO) on keinotekoinen mineraali, joka kuuluu granaattien ryhmään. Se sisältää harvinaista maametallia luteniumia ja alumiinia. Sitä käytetään lähinnä kiinteän olomuodon lasereiden optisena materiaalina. Sitä on myös käytetty skintillaattoreissa ja väriaineena joissain LED-valoissa.


title: Lutetiumalumiinigranaatti

text: Pelkkä LuAG, kuten myöskään muut granaatit tai safiiri, ei puhtaana toimi laseroivana väliaineena, vaan siihen pitää doupata sopivien muiden aineiden ioneja. Lutetiumin etu muihin lasereissa käytettyihin metalleihin kuten yttriumiin verrattuna on, että sen tiheys on suuri ja lähellä douppaukseen käytettyjen aineiden tiheyttä, jolloin siitä valmistetun kiteen fysikaaliset ominaisuudet eivät muutu juurikaan doupattujen ionien johdosta. LuAG-materiaali myös kestää hyvin lämpötilan muutoksia muiden ominaisuuksien pysyessä lähes samoina. Haittapuolena on lutetiumin kalleus ja harvinaisuus.


title: Lutetiumalumiinigranaatti

text: Joitakin LuAG-lasereissa käytettyjä douppausaineita ovat lantanoidit erbium (Er:LuAG), holmium (Ho:LuAG) tulium (Tm:LuAG) ja ytterbium (Yb:LuAG), sekä tuliumin ja holmiumin seos (Tm:Ho:LuAG). 2% tuliumilla doupattu Tm:LuAG toimii noin 680 nm:n aallonpituudella ja 10% Yb:LuAG noin 970 nm alueella.


title: Lutetiumalumiinigranaatti

text: LuAG-materiaalia on tutkittu käytettäväksi myös korkean taitekertoimen linsseihin immersiolitografiassa.


title: Luettelo Suomen vaivaisukoista

text: Luettelo Suomen vaivaisukoista sisältää sellaiset Suomessa olevat vaivaisukot, jotka ovat toiminnassa eli jonka rinnassa tai sylissä olevaan aukkoon voi laittaa rahaa. Luettelossa voi olla kohteita, joita kutsutaan vaivaisukoiksi, vaivaispojiksi tai vaivaisakoiksi. Luettelossa vaivaisukot mainitaan niiden paikkakunnan mukaisessa aakkosjärjestyksessä (esimerkiksi Alajärven vaivaisukko).


title: Luettelo Suomen vaivaisukoista

text: Suomessa on ollut tunnettuja ukkoja yhteensä noin 180, mutta jotkut niistä ovat hävinneet aikojen kuluessa, osa on rapistunut huonokuntoisiksi ja sitten hylätty. Ukkoja on myös pahoinpidelty ryöstösaaliin toivossa.


title: Luettelo Suomen vaivaisukoista

text: Vaivaisukkoja on toiminnassa Suomessa noin 108, ja yksi näistä on vaivaisakka, joka sijaitsee Soinin kirkossa. Vanhimpana vaivaisukkona pidetään Hauhon kirkon ukkoa, joka on tiettävästi tehty 1600-luvun lopulla. Samoihin aikoihin lienee tehty Raahen vaivaisukko.


title: Luettelo Suomen vaivaisukoista

text: Pelastakaa vaivaisukot ry on yhdistys, jonka tavoitteena on lisätä vaivaisukkoperinteen ymmärrystä, tietoa vaivaisukoista ja ukkojen arvostusta. Yhdistys haluaa myös kannustaa seurakuntia kunnostamaan ja pitämään huolta näistä ”kunniakansalaisista” ja kiinnittämään huomiota asianmukaiseen restaurointiin. Yhdistys pyrkii myös käynnistämään ja tukemaan vaivaisukkoja koskevaa tutkimusta.


title: Jocelyne Lamoureux-Davidson

text: Jocelyne Lamoureux-Davidson (o.s. Lamoureux, s. 3. heinäkuuta 1989 Grand Forks, Pohjois-Dakota) on yhdysvaltalainen jääkiekkoilija, joka pelaa hyökkääjänä. Hän on voittanut olympialaisissa yhden kultamitalin ja kaksi hopeaa sekä MM-kilpailuissa kuusi kultaa ja yhden hopean. Seuratasolla hän edustaa Minnesota Whitecapsiä.


title: Jocelyne Lamoureux-Davidson

text: Lamoureux-Davidson on Yhdysvaltain maajoukkueessa voittanut olympiakultaa Pyeongchangissa 2018 sekä olympiahopeaa Vancouverissa 2010 ja Sotšissa 2014. Hän on voittanut maailmanmestaruuden vuosina 2009, 2011, 2013, 2015, 2016 ja 2017 sekä saavuttanut MM-hopeaa vuonna 2012. Hänet valittiin kisojen tähdistökentälliseen Pyeongchangin olympialaisissa. Hän teki kaksi maalia kuudessa sekunnissa alkulohkon ottelussa Venäläisiä olympiaurheilijoita vastaan ja loppuottelun voittolaukauskilpailussa voiton ratkaisseen maalin.


title: Jocelyne Lamoureux-Davidson

text: Lamoureux-Davidson edusti Minnesotan yliopistoa kaudella 2008–2009, Pohjois-Dakotan yliopistoa vuosina 2010–2013 sekä Minnesota Whitecapsiä vuodesta 2015.


title: Jocelyne Lamoureux-Davidson

text: Lamoureux-Davidsonin kaksossisko Monique Lamoureux-Morando on myös jääkiekon olympiavoittaja ja moninkertainen maailmanmestari.


title: Gabriella Meister

text: Gabriella Meister on saksalainen perijätär ja miljardööri.


title: Gabriella Meister

text: Maaliskuussa 2018 yhdysvaltalainen talousjulkaisu Forbes luokiteli hänet miljardöörilistallaan maailman 388. rikkaimmaksi ihmiseksi. Tuolloin hänen ja hänen perheenjäsentensä varallisuudeksi arvioitiin 5,0 miljardia dollaria. Tämä oli peräisin neljän perheenjäsenen perimästä 63 prosentin osuudesta ammattikeittiöiden keittiölaitteita - esimerkiksi grillejä, uuneja ja lämpökaappeja - valmistavasta Rational AG:stä. Gabriella Meisterin edesmennyt aviomies, sähköinsinööri Siegfried Meister (1938–2017) perusti yhtiön vuonna 1973. Yhtiö on saavuttanut maailmanlaajuisesti noin 54 prosentin osuuden ammattikeittiöiden käyttämistä ruuan kuumennus- ja lämmityslaitteiden markkinoista.


title: Nokia Säätiön tunnustuspalkinto

text: Nokia Säätiön tunnustuspalkinto on Nokia Oyj:n perustaman säätiön vuonna 1997 perustama tunnustuspalkinto. Tunnustukseen liittyvän tahapalkinnon määrä on 10 000 euroa (2018). Säätiön tarkoituksena on :


title: Nokia Säätiön tunnustuspalkinto

text: Säätiön tarkoituksena on:


title: Monique Lamoureux-Morando

text: Monique Lamoureux-Morando (o.s. Lamoureux, s. 3. heinäkuuta 1989 Grand Forks, Pohjois-Dakota) on yhdysvaltalainen jääkiekkoilija, joka pelaa puolustajana. Hän on voittanut olympialaisissa yhden kultamitalin ja kaksi hopeaa sekä MM-kilpailuissa kuusi kultaa ja yhden hopean. Seuratasolla hän edustaa Minnesota Whitecapsiä.


title: Monique Lamoureux-Morando

text: Lamoureux-Morando on Yhdysvaltain maajoukkueessa voittanut olympiakultaa Pyeongchangissa 2018 sekä olympiahopeaa Vancouverissa 2010 ja Sotšissa 2014. Hän on voittanut maailmanmestaruuden vuosina 2009, 2011, 2013, 2015, 2016 ja 2017 sekä saavuttanut MM-hopeaa vuonna 2012. Hän teki olympialaisissa neljä maalia Vancouverissa 2010 ja kolme maalia Sotšissa 2014. Pyeongchangin olympialaisissa 2018 hän teki kaksi maalia, joista toinen oli tasoitusmaali loppuottelun kolmannen erän viime hetkillä. Hän oli MM-kilpailujen paras maalintekijä Burlingtonissa 2012.


title: Monique Lamoureux-Morando

text: Lamoureux-Morando edusti Minnesotan yliopistoa kaudella 2008–2009, Pohjois-Dakotan yliopistoa vuosina 2010–2013 sekä Boston Bladesiä kaudella 2014–2015 sekä Minnesota Whitecapsiä vuodesta 2015.


title: Monique Lamoureux-Morando

text: Lamoureux-Morandon kaksossisko Jocelyne Lamoureux-Davidson on myös jääkiekon olympiavoittaja ja moninkertainen maailmanmestari.


title: Marja-Leena Komulainen

text: Marja-Leena Komulainen (s. 5. tammikuuta 1944 Kuusankoski). FM (Helsingin yliopisto), ylimeteorologi Ilmatieteen laitos, jossa toimi koko virkauransa 1969-2007. Toimi oto tv-meteorologina 1978-1983. Laati M/S Estonian uppoamisen (28.9.1994) sääolosuhteiden selvityksen onnettomuustutkintaa varten. Toimi Ilmatieteen laitoksen Akavalaisena pääluottamusmiehenä 1998-2007. Puoliso FT Erkki Komulainen, kaksi lasta.


title: Ampumahiihdon Suomen-mestaruuskilpailut 2018

text: Vuoden 2018 ampumahiihdon Suomen-mestaruuskilpailut järjestettiin Kontiolahden ampumahiihtokeskuksessa Kontiolahdella 31.3.–2.4.2018. Kilpailujen järjestävä seura oli Kontiolahden Urheilijat. Suomen-mestaruuksista kilpailtiin viesteissä, pikakilpailuissa ja yhteislähdöissä. Myös nuorten SM-mitaleista kilpailtiin samoissa kilpailuissa.


text: Päivämäärä: 31. maaliskuuta


text: Päivämäärä: 1. huhtikuuta


text: Päivämäärä: 2. huhtikuuta


title: Agnes Pockels

text: Agnes Pockels (14. helmikuuta 1862 Venetsia, Itävallan keisarikunta – 21. marraskuuta 1935 Braunschweig, Saksa) oli saksalainen fyysikko ja kemisti, joka oli pintatieteen tutkimuksen edelläkävijä. Hänellä ei ollut virallista korkeakoulutusta, mutta hän rakensi laitteen, jolla hän pystyi mittaamaan veden pintajännitystä ja epäpuhtauksien vaikutusta siihen. Hänen tutkimuksensa julkaistiin Lordi Rayleighin avustuksella "Nature"-lehdessä. Tuon jälkeen häneltä julkaistiin useita muitakin artikkeleita.


title: Agnes Pockels

text: Agnes Pockels syntyi vuonna 1862 Itävallan keisarikuntaan kuuluneessa Venetsia, jossa hänen isänsä palveli keisarillista armeijaa. Sairastelu kuitenkin pakotti isän jäämään vuonna 1871 eläkkeelle, jolloin Pockelsit muuttivat Braunschweigiin.


title: Agnes Pockels

text: Agnes Pockels osoitti kunnallisessa tyttöjen yläkoulussa kiinnostusta luonontieteisiin ja olisi halunnut jatkaa opintoja yliopistossa, mutta saksalaiset yliopistot eivät vielä hyväksyneet naisia oppilaikseen. Hänen veljensä Friedrich opiskeli Göttingenin yliopistossa ja hoiti siskolleen oppikirjoja itseopiskelua varten.


title: Agnes Pockels

text: Pockels oli naimaton ja joutui huolehtimaan sairaista vanhemmistaan, minkä takia hän käytti paljon aikaa ruoanlaittamiseen ja siivoamiseen. Hän kiinnostui siitä, miten esimerkiksi saippua vaikutti veden pintajännitykseen. Pockels teki vuonna 1881 ensimmäiset tutkimuksensa pintajännityksestä ja rakennutti mittalaitteiston.


title: Agnes Pockels

text: Kun Pockels luki vuonna 1890 artikkelin, jossa kuvattiin englantilaisen Lordi Rayleighin tekemistä kokeista, hän päätti lähettää veljensä innostamana Rayleighille omista tutkimksistaan. Rayleigh innostui tekstistä, ja se julkaistiin "Nature"-lehdessä. Se käynnisti Pockelsin tieteellisen uran, ja hän julkaisi seuraavien vuosien aikana useita muitakin artikkeleita. Lisäksi hän kävi kirjeenvaihtoa monien fyysikoiden kanssa.


title: Agnes Pockels

text: Pockelsin mahdollisuudet saada tieteellistä kirjallisuutta ja tehdä tutkimusta heikkenivät vuoden 1918 jälkeen. Hän julkaisi vielä tämänkin jälkeen kuitenkin vielä pari tutkimusta.


title: Agnes Pockels

text: Pockelsin työn arvo alettiin tunnustaa 1930-luvulla. Hän sai muun muassa 1932 Braunschweigin yliopiston kunniatohtoriuden. Hänen työnsä nähdään sekä fysiikan että kemian haaraksi lukeutuvan pintatieteen pioneerina. Vielä 1800-luvun lopulla pinnoista tiedettiin vain hyvin vähän, mutta Pockels pystyi omalla laitteellaan mittaamaan veden pintajännitteen ja havaitsemaan, että epäpuhtaudet, kuten saippua, steariinihappo tai oliiviöljy, heikentivät pintajännitystä.


title: Anne Lihavainen

text: Anne Lihavainen on suomalainen Porvoossa asuva nukketeatteritaiteilija. Hän vetää kiertävää perustamaansa nukketeatteria Ofeliaa ja valmistaa nukkeja.


title: Anne Lihavainen

text: Lihavainen siirsi vuonna 2015 Ofelian toiminnan Porvoon vanhalta rautatieasemalta samaan kaupunkiin Taidetehtaalle. Lihavainen sai vuonna 2016 Porvoon kaupungin kulttuuripalkinnon.


title: Anne Lihavainen

text: Lihavainen on ollut aikaisemmin mukana Nukketeatteri Poijussa, joka on osallistunut Kuulas-lastenteatterifestivaalille ja Kangasalan Nukketeatteripäiville Hän on vieraillut Nukketeatterikeskus Poijun kanssa myös Ruotsissa ja vuonna 2005 Lumienkeli-ryhmän mukana Japanissa.


title: Anne Lihavainen

text: Lihavainen on saanut Kordelinin apurahan 6 000 euroa vuonna 2011 Teatteriesityksen Hunajasydän valmistamiseen, vuonna 2012 puolivuotisen Näyttämötaiteen taiteilija-apurahan. sekä vuonna 2015 Suomen kulttuurirahaston Taidetta hoitolaitoksiin -apurahan 18 000 euroa nukketeatterihankkeen toteuttamiseen naisvankilassa.


title: Marwar

text: Marwar, tai toiselta nimeltään Jodhpurin valtio oli yksi monista rajputien hallitsemista ruhtinaskunnista nykyisen Pohjois-Intian Rajasthanin alueella. Marwar perustettiin 1200-luvulla ja sen pääkaupunkina toimi aluksi Mandore, mutta 1400-luvulla se siirrettiin Jodhpuriin. Mogulivaltakunta valloitti Marwarin ja monet muut pienet rajput-ruhtinaiden hallitsemat pienet valtiot 1600-luvulla.


title: Dani Cameranesi

text: Dani Cameranesi (s. 30. kesäkuuta 1995 Plymouth, Minnesota) on yhdysvaltalainen jääkiekkoilija, joka pelaa hyökkääjänä. Hän on voittanut olympialaisissa kultaa Pyeongchangissa 2018 ja maailmanmestaruuden Ruotsin kisoissa 2015.


title: Dani Cameranesi

text: Cameranesi on edustanut Minnesotan yliopistoa vuodesta 2013. Hän voitti NCAA:n mestaruuden vuosina 2015 ja 2016.


title: Alexandra Schörghuber

text: Alexandra Schörghuber (o.s. "Stumpf"; s. , Saksa) on saksalainen perijätär, liikenainen ja miljardööri.


title: Alexandra Schörghuber

text: Maaliskuussa 2018 yhdysvaltalainen talousjulkaisu Forbes luokiteli hänet miljardöörilistallaan maailman 441. rikkaimmaksi ihmiseksi. Tuolloin hänen varallisuudekseen arvioitiin 4,7 miljardia dollaria. Hän on vuonna 2008 menehtyneen Stefan Schorghuberin leski, joka peri alkujaan aviomiehensä isän Joseph Schörghuberin keräämän varallisuuden miehensä jälkeen. Alexandra Schörghuber kontrolloi perheensä sijoitusyhtiön (Schörghuber Unternehmensgruppe) varoja hallituksen puheenjohtajana. Yhtiöllä on sijoituksia muun muassa panimoteollisuudessa (yhteistyössä Heinekenin kanssa) ja hotellialalla (Arabella Hospitality; yhteistyössä yhdysvaltalaisen Marriott Internationalin kanssa). Sijoitusyhtiö omistaa Saksan suurimpiin kuuluvan kiinteistöalan rakennus- ja sijoitusyhtiön (Bayerische Bau und Immobilien GmbH) sekä lohenkasvatukseen ja -jalostukseen keskittyvän chileläisen yhtiön (Productos del Mar Ventisqueros S.A.).


title: Jeanne Hébuterne

text: Jeanne Hébuterne (6. huhtikuuta 1898 Meaux, Ranska – 26. tammikuuta 1920 Pariisi, Ranska) oli ranskalainen taiteilija. Parhaiten hänet tunnetaan taiteilija Amedeo Modiglianin elämänkumppanina, muusana ja mallina. Hébuterne sai Modiglianin kanssa yhden lapsen ja odotti viimeisillään toista lasta, kun Modigliani menehtyi. Puolison kuolema suisti Hébuternen tilaan, jossa hän pian Modiglianin poismenon jälkeen heittäytyi ikkunasta alas ja kuoli.


title: Jeanne Hébuterne

text: Jeanne Hébuterne syntyi katolilaiseen perheeseen Meaux’ssa Ranskan Seine-et-Marnessa. Hänen vanhempansa olivat Achille Casimir Hébuterne, joka työskenteli kirjanpitäjänä Le Bon Marché -tavaratalossa, ja Eudoxie Anaïs Tellier. Perhe muutti myöhemmin Pariisiin, missä Hébuternen isoveli André Hébuterne pyrki taiteilijanuralle. Isoveli esitteli kauniin sisarensa Jeannen Montparnassen taiteilijayhteisölle. Hébuterne tutustui taiteilijoihin ja istui mallina.


title: Jeanne Hébuterne

text: Hébuterne osasi piirtää itsekin, joten hän aloitti opinnot taidekoulu Académie Colarossissa. Hébuternen ystävä kuvanveistäjä Chana Orloff (1888–1968) esitteli keväällä 1917 Hébuternen Amedeo Modiglianille. Karismaattisen Modiglianin (1884–1920) ja Hébuternen välille syntyi suhde, ja pari rakastui syvästi.


title: Jeanne Hébuterne

text: Kirjailija Charles-Albert Cingria kuvaili Hébuternea lempeäksi, hiljaiseksi ja herkäksi, mutta kuitenkin hieman masennukseen taipuvaiseksi. Hébuternesta tuli Modiglianin päämalli: taiteilija maalasi Hébuternen ainakin 25 kertaa. Montparnassen piireissä hän ei ollut erityisen suosittu, sillä häntä pidettiin ”liian kunnollisena”, eikä hänen koettu porvarillisen taustansa takia kuuluvan ryhmään. Hébuterne oli varautunut, ja hän jäi usein syrjään Modiglianin tuttavapiirin keskellä, mistä joillekin syntyi vaikutelma, että hän oli erityisen passiivinen, tylsä tai mielenkiinnoton.


title: Jeanne Hébuterne

text: Hébuternen porvarilliset ja konservatiiviset vanhemmat vastustivat suhdetta päihteitä käyttävään taiteilijamieheen. Perheestään piittaamatta hän muutti pian yhteen Modiglianin kanssa, ja sen vuoksi perhe katkaisi välit Hébuterneen. Modiglianille Hébuterne oli hänen elämänsä suurin rakkaus, mutta siitä huolimatta pariskunnan julkinen riitely sai vielä suurempaa huomiota kuin Modiglianin omat humalaiset näytökset. Modigliani oli nuorena sairastanut lavantaudin ja tuberkuloosin, ja sen jälkeen hänen terveytensä oli huono. Hän ”lääkitsi” itseään käyttämällä alkoholia ja huumeita. Harva tuttavista kuitenkaan tiesi miehen sairauksista.


title: Jeanne Hébuterne

text: Keväällä 1918 Hébuterne ja Modigliani jättivät Pariisin taakseen, kun kaupunkia uhkasi saksalaisten miehitys, ja pari suuntasi Nizzaan. Toiveissa oli, että Modiglianin töitä saataisiin kaupaksi seudulla talvisin aikaansa viettäville rikkaille taiteenystäville. Tauluja myytiinkin, mutta ne eivät tuottaneet kovin paljon, ja sekin vähä hupeni pian alkoholiin ja huumeisiin. Marraskuun 29. päivä 1918 Hébuterne synnytti Modiglianin tyttären, jonka nimeksi myös tuli Jeanne.


title: Jeanne Hébuterne

text: Toukokuussa 1919 perhe palasi Pariisiin, ja Modigliani vuokrasi asunnon la Grande Chaumière -kadulta. Hébuterne oli jälleen raskaana. Modigliani jatkoi maalaamista, mutta hänen terveytensä alkoi heiketä nopeasti.


title: Jeanne Hébuterne

text: Kun ystävät eivät kuulleet Modiglianista useaan päivään, he menivät käymään miehen kotona. Modigliani makasi houreisena vuoteessa vaimostaan kiinni pidellen. Tässä vaiheessa Hébuterne oli lähes viimeisillään raskaana. Paikalle kutsuttu lääkäri ei voinut tehdä juuri mitään Modiglianin hyväksi, sillä taiteilija kärsi keskushermoston tuberkuloosista. Modigliani ei enää tullut tajuihinsa ja kuoli 24. tammikuuta 1920.


title: Jeanne Hébuterne

text: Hébuterne vietiin perheensä kotiin. Kaksi päivää Modiglianin kuoleman jälkeen Hébuterne heittäytyi viidennen kerroksen ikkunasta alas ja kuoli. Myös vielä syntymätön lapsi kuoli.


title: Jeanne Hébuterne

text: Tammikuun 27. päivä 1920 Modigliani haudattiin Père Lachaiselle. Perhe kieltäytyi hautaamasta tytärtään yhdessä Modiglianin kanssa, joten hänet haudattiin pariisilaiselle Bagneux'n hautausmaalle. Vasta kymmenen vuoden kuluttua perhe salli Hébuternen laskemisen yhteiseen hautaan Modiglianin kanssa. Hébuternen hautakiveen on kirjoitettu: ”Omistautunut kumppani aina äärimmäiseen uhraukseen asti”.


title: Jeanne Hébuterne

text: Modiglianin sisar Margherita adoptoi Hébuternen ja Modiglianin noin 15-kuisen Jeanne-tyttären (1918–1984) Italiaan. Margherita ei ollut hyväksynyt veljensä elämäntapaa eikä yhteiselämää Hébuternen kanssa, eikä tytär Jeanne Modigliani saanut tietää nuoruusvuosinaan mitään vanhemmistaan. Myöhemmin Jeanne di Amadeo Modigliani ryhtyi selvitystyöhön ja julkaisi vuonna 1958 isästään ensimmäisen kirjan. Tytär jatkoi tutkimuksia, ja kirjasta julkaistiin korjattu versio vuonna 1984. Ennen kuolemaansa Jeanne Modigliani saneli vielä lisää muutoksia kirjan seuraavaa laitosta varten, mutta kielsi sen julkaisemisen ennen vuotta 2000.


title: Jeanne Hébuterne

text: Modiglianin ohella Hébuterne on keskeisessä osassa elokuvassa "Elin päivästä päivään" (Les amants de Montparnasse, 1958), jossa häntä näyttelee Anouk Aimée. Elokuva on yksi tunnetuista taiteilijaelämäkerrallisista elokuvista.


title: Jeanne Hébuterne

text: Patti Smith Groupin vuonna 1979 julkaistulla levyllä "Wave" on kappale nimeltä ”Dancing Barefoot”. Levynkansitekstien mukaan Ivan Kralin ja Patti Smithin kappale on omistettu Jeanne Hébuternen kaltaisille naisille.


title: Jeanne Hébuterne

text: Hébuternen veli André Hébuterne soimasi itseään siitä, että oli tullut johdattaneeksi sisarensa Pariisin taide-elämään. Veli haali itselleen kaikki Hébuternen taideteokset, jotka vain käsiinsä sai, ja piti piirrokset ja maalaukset piilossa, koska oli päättänyt varmistaa, ettei yhteys rappio-Modiglianiin pääse tahrimaan sisaren nimeä. Taidehistorioitsija Christian Parisot, joka teki yhteistyötä myös Jeanne Modiglianin kanssa, pääsi selville taideteosten olemassaolosta vuonna 1970, mutta kesti kolmekymmentä vuotta ennen kuin perikunta lokakuussa 2000 salli teosten esittelyn.


title: Jeanne Hébuterne

text: Vaikka Hébuternen töissä kiistatta näkyy Modiglianin vaikutus, niistä käy silti ilmi tekijän oma identiteetti. Taiteilijan alastomissa, aistillisissa ja yksityiskohtaisissa omakuvissa on nähty ennakointia feminismin noususta. Vain muutamia vuosia aiemmin naisopiskelijoiden ei edes sallittu tutkia alastonmalleja, koska sitä ei pidetty heille sopivana.


title: Jeanne Hébuterne

text: Vuonna 2000 Modiglianiin erikoistunut taidehistorioitsija Christian Parisot otti yhteyttä André Hébuternen lapsenlapseen Luc Prunet'een. Prunet'lla oli hallussaan 60 isotätinsä Jeanne Hébuternen piirrosta, ja Parisot tarjoutui kuraattorina järjestämään niistä näyttelyn Venetsiassa. Prunet kuitenkin katkaisi yhteydenpidon, jolloin Parisot järjesti Espanjassa näyttelyn muista Hébuternen töistä. Näyttelyssä esillä olleiden 77 piirroksen Parisot sanoi olevan peräisin hänen omasta kokoelmastaan.


title: Jeanne Hébuterne

text: Prunet nosti syytteen Parisot'a vastaan ja väitti Espanjassa esillä olleita töitä väärennöksiksi. Syytteen mukaan Prunet oli aiemmin antanut Parisot'lle lainaan Hébuternen piirrokset ja luvan kuvata ne näyttelyluettelon valmistelua varten. Samaan aikaan kaksi asiantuntijaa tuomitsi Parisot'n näyttelyssä olleet työt väärennöksiksi. Parisot väitti hankkineensa työt kirpputorilta. Oikeudenkäynnissä osoittautui, että toista väitetyistä myyjistä ei ollut olemassa ja toinen kielsi myyneensä piirroksia. Tammikuussa 2010 Parisot tuomittiin kahden vuoden ehdolliseen vankeusrangaistukseen ja maksamaan 50 000 euron korvauksen Luc Prunet'lle.


title: Gisele Marvin

text: Gisele "Gigi" Marvin (s. 7. maaliskuuta 1987 Warroad, Minnesota) on yhdysvaltalainen jääkiekkoilija, joka pelaa hyökkääjänä. Hän on voittanut olympialaisissa yhden kultamitalin ja kaksi hopeaa sekä MM-kilpailuissa viisi kultaa ja kaksi hopeaa. Seuratasolla hän edustaa NWHL-seura Boston Pridea.


title: Gisele Marvin

text: Marvin on Yhdysvaltain maajoukkueessa voittanut olympiakultaa Pyeongchangissa 2018 sekä olympiahopeaa Vancouverissa 2010 ja Sotšissa 2014. Hän on voittanut maailmanmestaruuden vuosina 2008, 2009, 2011, 2013 ja 2017 sekä saavuttanut MM-hopeaa vuosina 2007 ja 2012.


title: Gisele Marvin

text: Marvin on edustanut Minnesotan yliopistoa vuosina 2005–2009, Minnesota Whitecapsiä kaudella 2010–2011, Boston Bladesia vuosina 2011–2013 sekä Boston Pridea vuodesta 2015.


title: Maria Kliegel

text: Maria Kliegel (s. 14. marraskuuta 1952 Essen) on saksalainen sellisti. Hän syntyi puolalaiseen ammattimuusikkojen perheeseen ja sai kymmenen vuoden iässä sellon, kun hänen isänsä aikoi perustaa perheen sisällä jousikvartetin. Voitettuaan kahdesti ensimmäisen palkinnon saksalaisessa nuorten muusikkojen kilpailussa Kliegel lähti Frankfurtin konservatorioon ja sitten Kanadaan osallistuakseen János Starkerin pitämille mestarikursseille. Starker otti hänet oppilaakseen Bloomingtonissa. Hän sai opetusta myös Mstislav Rostropovichilta Baselissa ja menestyi Rostropovich-kilpailussa Pariisissa, mikä loi hänelle kansainvälisen profiilin.


title: Maria Kliegel

text: Kliegelin huomattaviin levytyksiin kuuluvat Antonín Dvořákin ja Edward Elgarin konserttojen sekä Alfred Schnittken ensimmäisen konserton tulkinnat. Muita säveltäjiä, joiden teoksia hänen ohjelmistoonsa on kuulunut, ovat olleet muiden muassa Johann Sebastian Bach, Joseph Haydn, Ludwig van Beethoven, Johannes Brahms ja Dmitri Šostakovitš. Pedagogin uransa aikana Kliegel on muun muassa toiminut professorina Kölnissä (Musikhochschule).